“Mobɛyɛ Asɔfo Ahemman” | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe (North Central) Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Mobɛyɛ asɔfo ahemman ne ɔman kronkron ama me.”—EXODUS 19:6.\nWOBƐKYERƐKYERƐ MU SƐN?\nHwɛ asɛm a wɔato din “Nea Onyankopɔn Bɛyɛ Ama N’atirimpɔw Abam” a ɛwɔ adesua asɛm a ɛdi kan mu no na kyerɛkyerɛ nea ɛdidi so yi mu.\n1, 2. Adɛn nti na na ɛsɛ sɛ Yehowa bɔ ɔbea no aseni no ho ban?\nNKƆMHYƐ a ɛdi kan wɔ Bible mu no bɛboa yɛn ma yɛahu sɛnea Onyankopɔn atirimpɔw bɛbam. Saa nkɔmhyɛ no na yɛfrɛ no Eden bɔhyɛ no. Onyankopɔn kae sɛ: “Mede ɔtan bɛto wo [Satan] ne ɔbea no ntam ne w’aseni ne n’aseni ntam.” Dɛn na ɛkyerɛ sɛ ɔtan no mu bɛyɛ den paa? Yehowa kae sɛ: “Ɔno [ɔbea no aseni] na ɔbɛbɔ wo [Satan] ti na wo nso woaka ne nantin.” (Genesis 3:15) Nokwasɛm ne sɛ ɔtan a ɛda Satan ne ɔbea no ntam nti, Ɔbonsam bɛyɛ nea ɔbɛtumi biara sɛ ɔbɛyi ɔbea no aseni no afi hɔ.\n2 Ɛnyɛ nwonwa sɛ odwontofo no bɔɔ mpae srɛ maa Onyankopɔn nkurɔfo sɛ: “Hwɛ! w’atamfo yɛ gyegyeegye; na wɔn a wokyi wo kɔkɔkɔkɔ no ama wɔn ti so. Wɔnam anifere so tu agyina tia wo man; na wɔbɔ wɔn a wode wɔn ahintaw no ho pɔw. Nea wɔka ne sɛ: ‘Mommra mma yɛmpopa wɔn mfi hɔ na ɔman no nyera.’” (Dwom 83:2-4) Na Satan adwene ara ne sɛ ɔbɛsɛe abusua a aseni no bɛfi mu aba no. Na ɛsɛ sɛ Yehowa de ne ho gye mu na ɔbɔ aseni no ne Mesia Ahenni no ho ban. Enti Yehowa hwɛ maa apam ahorow bi yɛɛ adwuma.\nAPAM A YEHOWA DE BƆƆ ASENI NO HO BAN\n3, 4. (a) Bere bɛn na Mmara apam no fii ase yɛɛ adwuma? Dɛn na Israel man no gye toom sɛ wɔbɛyɛ? (b) Ná Mmara apam no atirimpɔw ne sɛn?\n3 Bere a Abraham, Isak, ne Yakob asefo bu bɔɔ ho mpempem no, Yehowa de wɔn yɛɛ ɔman. Ɛno ne tete Israel man no. Onyankopɔn ne ɔman no yɛɛ apam titiriw bi, na na Mose ne ntamgyinafo. Yehowa de ne Mmara maa Israel man no, na wɔgye toom sɛ wɔbɛdi so. Bible ka sɛ Mose “faa apam nhoma no na ɔkenkan kyerɛɛ nkurɔfo no. Na wɔkae sɛ: ‘Nea Yehowa aka nyinaa yebetie na yɛadi so.’ Enti Mose de [anantwinini] mogya petepetee nkurɔfo no so kae sɛ: ‘Nsɛm yi nyinaa ho apam a Yehowa ne mo yɛe no ho mogya ni.’”—Exodus 24:3-8.\nNa Mmara no atirimpɔw ne sɛ ɛbɛbɔ aseni a ɔbɛfi Abraham abusua mu aba no ho ban afi nkekae biara ho\n4 Mmara apam no fii ase yɛɛ adwuma bɛyɛ mfe 1513 ansa na Kristo reba. Yehowa nam apam yi so faa tete Israel man no yɛɛ ne man. Enti na Onyankopɔn yɛ wɔn Temmufo, wɔn Mmarahyɛfo, ne wɔn Hene. (Yesaia 33:22) Israelfo abakɔsɛm ma yɛhu nea ɛba bere a nnipa yɛ osetie ma Onyankopɔn Mmara anaa bere a wɔyɛ asobrakye. Na Mmara no abara sɛ Israelfo ne abosonsom aman no nni ayeware, na ɛnsɛ sɛ wɔsom wɔn anyame. Na Mmara yi atirimpɔw ne sɛ ɛbɛbɔ Abraham aseni no ho ban afi nkekae biara ho.—Exodus 20:4-6; 34:12-16.\n5. (a) Hokwan bɛn na Mmara apam no maa Israel man no nyae? (b) Adɛn nti na Onyankopɔn poo Israel man no?\n5 Mmara apam no maa Israel nyaa asɔfo a wɔbɛboa ɔman no. Na asɔfodi a ɛwɔ Israel no yɛ asɔfodi a ɛdi mũ a ɛbɛba daakye no ho sunsuma. (Hebrifo 7:11; 10:1) Mmara apam no maa Israel man no nyaa hokwan a ɛbɛma wɔabɛyɛ “asɔfo ahemman.” Ná ɛsɛ sɛ wɔdi Yehowa mmara so ansa na wɔanya saa hokwan no. (Monkenkan Exodus 19:5, 6.) Nanso Israel man no sen wɔn kɔn. Wɔannye Abraham aseni titiriw no anaa Mesia no antom. Mmom wɔpoo Yesu, na Onyankopɔn nso poo wɔn.\nIsrael asoɔden no nkyerɛ sɛ Mmara apam no anwie n’adwuma (Hwɛ nkyekyɛm 3-6)\n6. Dɛn na Mmara no tumi yɛe?\n6 Israel man no anni Onyankopɔn nokware, enti hokwan a wɔnyae sɛ wɔbɛyɛ asɔfo ahemman no bɔɔ wɔn. Nanso eyi nkyerɛ sɛ Mmara no antumi anwie n’adwuma. Mmara koro yi ara na ɛbɔɔ aseni no ho ban na ɛmaa nnipa huu nea ɔbɛba abɛyɛ Mesia no. Enti mpɛn dodow a Kristo baa asase so maa nnipa huu no no, na Mmara no ayɛ n’adwuma awie. Bible ka sɛ: “Kristo ne Mmara no awiei.” (Romafo 10:4) Ɛnde, ɛhefo na wɔbɛnya hokwan abɛyɛ asɔfo ahemman no? Yehowa yɛɛ apam bi a ɛbɛma wanya ɔman foforo.\nYEHOWA NYAA ƆMAN FOFORO\n7. Dɛn na Yehowa nam Yeremia so kae?\n7 Ná Mmara apam no nnya mmaa awiei koraa na Yehowa nam Yeremia so kae sɛ ɔne Israel man no bɛyɛ “apam foforo” bi. (Monkenkan Yeremia 31:31-33.) Na apam yi yɛ soronko koraa. Ɛnte sɛ Mmara apam a na ɛhwehwɛ sɛ wɔde mmoa bɔ afɔre ansa na ɔman no atumi anya bɔne fafiri no. Adɛn ntia?\n8, 9. (a) Dɛn na Yesu mogya no atumi ayɛ? (b) Hokwan bɛn na wɔn a wɔwɔ apam foforo no mu anya? (Hwɛ mfonini a ɛwɔ adesua yi mfiase no.)\n8 Mfe bi akyi no, Yesu fii afahyɛ foforo bi ase wɔ Nisan 14 afe 33. Ɛno ne Awurade Anwummeduan no. Bere a Yesu ne n’asomafo anokwafo 11 wɔ hɔ no, ɔkaa bobesa no ho asɛm sɛ: “Kuruwa yi gyina hɔ ma apam foforo a ɛnam me mogya so, nea wobehwie agu ama mo no.” (Luka 22:20) Mateo bɔ amanneɛ sɛ Yesu kae sɛ: “Eyi gyina hɔ ma me ‘mogya a wɔde yɛ apam no’ a wobehwie agu ama nnipa bebree bɔne fafiri.”—Mateo 26:27, 28.\n9 Yesu mogya a ɔde bɔɔ afɔre no na ɛmaa apam foforo no dii mu. Ɔde mogya no bɔɔ afɔre prɛko na ama wɔde nnipa bebree bɔne afiri wɔn daa. Yesu nka saa apam no ho. Bɔne nni ne ho, enti ɔnhia bɔne fafiri. Nanso Onyankopɔn bɛtumi de Yesu afɔre no aboa Adam asefo. Bio nso ɔbɛtumi de ne honhom kronkron no asra nnipa anokwafo bi na wagye wɔn ‘ayɛ mma.’ (Monkenkan Romafo 8:14-17.) Yehowa ani so no, wɔte sɛ ne Ba Yesu a bɔne biara nni ne ho no. Wɔn a wɔasra wɔn no bɛkɔ akɔka Kristo ho sɛ ne “mfɛfo adedifo.” Afei wɔbɛnya hokwan a ɛbɔɔ Israel man no na wɔabɛyɛ “asɔfo ahemman.” Ɔsomafo Petro kaa “Kristo mfɛfo adedifo” yi ho asɛm sɛ: “Moyɛ ‘abusua a wɔapaw, adehye asɔfokuw, ɔman kronkron, nnipa a wɔde wɔn ayɛ agyapade soronko, sɛ monka’ nea ɔfrɛɛ mo fii sum mu baa ne hann nwonwaso mu no ‘nneyɛe pa nkyerɛ.’” (1 Petro 2:9) Yɛhu paa sɛ apam foforo no ho hia! Ɛbue kwan ma Yesu asuafo no bɛka ne ho sɛ Abraham asefo.\nAPAM FOFORO NO FII ASE YƐƐ ADWUMA\n10. Bere bɛn na apam foforo no fii ase yɛɛ adwuma? Adɛn nti na anyɛ adwuma kɔsii sɛ saa bere no dui?\n10 Bere bɛn na apam foforo no fii ase yɛɛ adwuma? Ɛnyɛ bere a Yesu de Awurade Anwummeduan no sii hɔ no na apam foforo no fii ase yɛɛ adwuma. Adɛn ntia? Asɛm no ne sɛ, sɛ apam foforo no bɛdi mu a, na ɛsɛ sɛ Yesu san kɔ soro de ɔdesani nkwa a ɛyɛ pɛ a ɔde bɔɔ afɔre no kɔma Onyankopɔn. Bio nso ɛsɛ sɛ wɔde honhom kronkron sra wɔn a wɔbɛka Kristo ho sɛ ne “mfɛfo adedifo” no. Enti Pentekoste afe 33 na apam foforo no fii ase yɛɛ adwuma. Saa bere no na Yesu asuafo no nsa kaa Onyankopɔn honhom kronkron.\nPentekoste afe 33 na apam foforo no fii ase yɛɛ adwuma. Saa bere no na Yesu asuafo no nsa kaa Onyankopɔn honhom kronkron\n11. Adɛn nti na apam foforo no ama Yudafo ne Amanaman mufo nyinaa anya hokwan abɛyɛ honhom fam Israelfo? Apam foforo no mufo dodow yɛ sɛn?\n11 Bere a Yehowa nam Yeremia so kae sɛ ɔbɛyɛ apam foforo bi no, nea na ɛkyerɛ ne sɛ Mmara apam no bɛfi hɔ da bi. Enti bere a apam foforo no fii ase yɛɛ adwuma no, Mmara apam no baa awiei. (Hebrifo 8:13) Apam foforo no nti Yudafo ne Amanaman mufo a wɔntwaa twetia nyinaa bɛnya hokwan koro wɔ Onyankopɔn Ahenni no mu, efisɛ wɔn ‘twetiatwa yɛ komam de denam honhom so, na ɛnyɛ mmara a wɔakyerɛw so.’ (Romafo 2:29) Onyankopɔn kae sɛ ɔde ne mmara bɛhyɛ wɔn adwene ne wɔn koma mu. (Hebrifo 8:10) Apam foforo no mufo yɛ Yesu akyidifo 144,000 a wɔasra wɔn. Wɔka bom yɛ ɔman foforo a wɔfrɛ wɔn “Onyankopɔn Israel,” anaa honhom fam Israel.—Galatifo 6:16; Adiyisɛm 14:1, 4.\n12. Sɛ wohwɛ Mmara apam no ne apam foforo no a, ntotoho bɛn na wobɛtumi ayɛ?\n12 Momma yɛmfa apam foforo no ntoto Mmara apam no ho na yɛnhwɛ sɛnea ɛte. Mmara apam no yɛ apam a Yehowa ne Israel man no yɛe; apam foforo no yɛ apam a Yehowa ne honhom fam Israel ayɛ. Ná Mose ne Mmara apam no ntamgyinafo; Yesu ne apam foforo no Ntamgyinafo. Mmoa mogya na ɛmaa Mmara apam no dii mu; Yesu mogya na ɛma apam foforo no di mu. Bere a Mmara apam no wɔ hɔ a Israel bɛyɛɛ ɔman no, na Mose na ɔdi wɔn anim. Yesu a ɔyɛ asafo no Ti no na ɔdi apam foforo no mufo anim.—Efesofo 1:22.\n13, 14. (a) Twaka bɛn na ɛwɔ apam foforo no ne Ahenni no ntam? (b) Ɛbɛyɛ dɛn na honhom fam Israel atumi akɔka Kristo ho ne no adi ade wɔ soro?\n13 Twaka bɛn na ɛwɔ apam foforo no ne Ahenni no ntam? Apam yi de ɔman kronkron bi asi hɔ na emufo wɔ hokwan a ɛbɛma wɔayɛ ahemfo ne asɔfo wɔ ɔsoro Ahenni no mu. Ɔman yi na wɔka Yesu ho yɛ Abraham asefo. (Galatifo 3:29) Enti apam foforo no si so dua sɛ Abraham apam no bɛbam.\n14 Yehowa nam apam foforo no so anya honhom fam Israel, na apam no na ɛma wɔn a wɔasra wɔn no nya tumi bɛyɛ “Kristo mfɛfo adedifo.” Nanso ɛbɛyɛ dɛn na wɔn a wɔasra wɔn no atumi akɔka Yesu ho ne no adi ade sɛ ahemfo ne asɔfo wɔ soro? Apam bi ho hia wɔ ha.\nAPAM A ƐBƐMA AFOFORO ANYA HOKWAN NE KRISTO ADI ADE\n15. Apam bɛn na Yesu ne n’asomafo anokwafo no yɛe?\n15 Bere a Yesu de Awurade Anwummeduan no sii hɔ no, ɔne n’asuafo anokwafo no yɛɛ Ahenni apam. (Monkenkan Luka 22:28-30.) Ade a ɛda nsow wɔ saa apam yi ho ne sɛ Yehowa nka ho bi. Mmom eyi yɛ apam a Yesu ne Kristofo a wɔasra wɔn no ayɛ. Bere a Yesu kae sɛ “sɛnea m’Agya ne me ayɛ apam no,” ebia nea na ɛwɔ n’adwenem ne apam a Yehowa ne no yɛe sɛ ɔbɛyɛ “ɔsɔfo daa wɔ Melkisedek kwan so” no.—Hebrifo 5:5, 6.\n16. Hokwan bɛn na Ahenni apam no ama Kristofo a wɔasra wɔn no anya?\n16 Yesu asomafo 11 no kɔɔ so bataa ne ho wɔ ne sɔhwɛ nyinaa mu. Ahenni apam no maa asomafo no awerɛhyem sɛ wɔne Yesu bɛtena nhengua so adi ade sɛ ahemfo ne asɔfo wɔ soro. Nanso ɛnyɛ 11 no nko ara na na wɔbɛnya saa hokwan no. Yesu yii ne ho adi kyerɛɛ ɔsomafo Yohane wɔ anisoadehu mu, na ɔkae sɛ: “Nea odi nkonim no, mɛma ɔne me atena m’ahengua so, sɛnea me nso midii nkonim na me ne m’Agya tenaa n’ahengua so no.” (Adiyisɛm 3:21) Enti wɔn a ɔne wɔn ayɛ Ahenni apam no yɛ Kristofo 144,000 a wɔasra wɔn. (Adiyisɛm 5:9, 10; 7:4) Apam yi na ɛma wɔn a wɔasra wɔn no nya kwan sɛ wɔne Yesu bɛdi ade wɔ soro. Eyi te sɛ ɔbea bi a wɔde no rebɛma ɔhene bi aware. Sɛ aware no nya ba so a, ɔbɛnya hokwan ne ɔhene no adi ade. Nokwasɛm ne sɛ Bible frɛ wɔn a wɔasra wɔn no Kristo “ayeforo,” “ɔbaabun a efĩ nkaa no” a wɔrebɛgye no aware ama Kristo.—Adiyisɛm 19:7, 8; 21:9; 2 Korintofo 11:2.\nFA WO WERƐ HYƐ ONYANKOPƆN AHENNI NO MU PINTINN\n17, 18. (a) Yɛahu apam nsia a ɛfa Ahenni no ho. Kyerɛkyerɛ mu. (b) Adɛn nti na yɛbɛtumi de yɛn werɛ ahyɛ Ahenni no mu pintinn?\n17 Yɛahu sɛ apam ahorow a yɛasusu ho wɔ adesua yi ne nea ɛdi kan mu no nyinaa fa Ahenni no ho. (Hwɛ asɛm a wɔato din “Nea Onyankopɔn Bɛyɛ Ama N’atirimpɔw Abam” a ɛwɔ adesua asɛm a ɛdi kan mu no.) Eyi kyerɛ sɛ Ahenni no gyina apam ahorow so, na apam no bɛbɔ Ahenni no kyidɔm ma ayɛ n’adwuma. Yɛbɛtumi anya awerɛhyem paa sɛ Onyankopɔn nam Mesia Ahenni no so bɛma adwene a ɔde bɔɔ asase ne nnipa no abam.—Adiyisɛm 11:15.\nYehowa nam Mesia Ahenni no so bɛma atirimpɔw a ɔde bɔɔ asase ne nnipa no abam (Hwɛ nkyekyɛm 15-18)\n18 Akyinnye biara nni ho sɛ Ahenni no na Onyankopɔn nam so bɛyi adesamma haw nyinaa afi hɔ. Yɛwɔ awerɛhyem paa sɛ ɛde nhyira a ɛnni awiei bɛbrɛ nnipa nyinaa. Enti momma yɛmfa nsi ne ahokeka nka saa nokwasɛm yi nkyerɛ afoforo!—Mateo 24:14.\n“Kristo mfɛfo adedifo”: Eyinom ne Kristofo 144,000 a wɔasra wɔn a wɔbɛnya Ahenni no. Wɔne Yesu bɛdi ade sɛ ahemfo ne asɔfo wɔ soro. Onyankopɔn de hokwan yi adom wɔn a wagye wɔn ayɛ ne mma no\nNtamgyinafo: Obi a Yehowa apaw no sɛ ɔmmoa nnipa mma wɔnnya nhyehyɛe a wɔne Onyankopɔn ayɛ no so mfaso. Bere a Yehowa ne Israel man no yɛɛ Mmara apam no, Mose na na ɔyɛ ntamgyinafo. Yesu nso ne apam a Yehowa ne honhom fam Israel ayɛ no Ntamgyinafo


KENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Umbundu Uruund Venda Vietnamese Xhosa Yoruba Zulu\nNÁ ATIEFO no ho adwiriw wɔn. Ná aberante Yesu gyina wɔn anim wɔ hyiadan mu rekyerɛkyerɛ. Na wonim no—onyinii wɔn kurow no mu, na na wayɛ adwuma wɔ wɔn mu sɛ duadwumfo mfirihyia pii. Ebetumi aba sɛ na wɔn mu bi tete afie a na Yesu aboa ma wɔasisi mu, anaasɛ ebia na wɔde fɛtɛw ade ne kɔndua a ɔno ankasa yɛe ayɛ wɔn asase so adwuma. * Nanso, na wɔbɛyɛ wɔn ade dɛn wɔ kan duadwumfo yi nkyerɛkyerɛ ho?\n2 Wɔn a na wɔretie Yesu mu dodow no ara ho dwiriw wɔn, na wobisae sɛ: ‘Ɛhe na oyi de nyansa yi fi?’ Wɔkae nso sɛ: ‘Ɛyɛ duadwumfo no, Maria ba no.’ (Mateo 13:54-58; Marko 6:1-3) Awerɛhosɛm ne sɛ, nkurɔfo a na wɔne Yesu atra pɛn no nyaa adwene sɛ, ‘Duadwumfo yi te sɛ yɛn ara.’ Nyansa a na ɛwɔ ne nsɛm mu nyinaa akyi no, wɔpoo no. Ná wonnim sɛ nyansasɛm a ɔka kyerɛɛ wɔn no nyɛ n’ankasa nsɛm.\n3 Ɛhe na Yesu nyaa saa nyansa yi? Ɔkae sɛ: “Me kyerɛkyerɛ nyɛ me dea, na nea ɔsomaa me no dea.” (Yohane 7:16) Ɔsomafo Paulo kyerɛkyerɛɛ mu sɛ Yesu ‘abɛyɛ nyansa a efi Nyankopɔn hɔ ama yɛn.’ (1 Korintofo 1:30) Yehowa nam ne Ba, Yesu, so ada n’ankasa nyansa adi. Nokwarem no, na eyi te saa ankasa, na ɛmaa Yesu tumi kae sɛ: “Me ne agya no yɛ baako.” (Yohane 10:30) Ma yɛnhwehwɛ mmeae abiɛsa a Yesu daa ‘nyansa a efi Nyankopɔn hɔ’ adi mu.\n4 Nea edi kan no, susuw nea Yesu kyerɛkyerɛe ho hwɛ. Ná n’asɛm no ti ne “ahenni ho asɛmpa no.” (Luka 4:43) Na ɛno ho hia kɛse esiane dwuma a na Ahenni no bedi de asan Yehowa tumidi ho, na ɛde nhyira abrɛ adesamma daa no nti. Yesu de da biara da asetra ho afotu a nyansa wom nso mae wɔ ne nkyerɛkyerɛ mu. Ɔdaa ne ho adi sɛ ɔne ‘Ɔfotufo Nwonwafo’ a wɔkaa ne ho asɛm siei no. (Yesaia 9:6) Nokwarem no, ɛbɛyɛ dɛn na n’afotu renyɛ nwonwa? Na ɔwɔ Onyankopɔn Asɛm ne n’apɛde ho nimdeɛ a emu dɔ, ɔte nnipa ase yiye, na na ɔwɔ adesamma ho dɔ kɛse. Enti, na n’afotu yɛ nea wotumi de di dwuma na mfaso wɔ so ma n’atiefo bere nyinaa. Yesu kaa “daa nkwa nsɛm.” Yiw, sɛ yedi n’afotu akyi a ɛde yɛn kɔ nkwagye mu.—Yohane 6:68.\n5 Bepɔw so Asɛnka no yɛ nyansa a ɛso bi nni a ɛwɔ Yesu nkyerɛkyerɛ mu ho nhwɛso titiriw. Ɛda adi sɛ ebegye simma 20 pɛ na wɔde ama ɔkasa yi a wɔayɛ ho kyerɛwtohɔ wɔ Mateo 5:3–7:27 no. Nanso, emu afotu yɛ nea entwam da—ɛho hia nnɛ te sɛ bere a edi kan a wɔde mae no ara pɛ. Yesu kaa nneɛma pii ho asɛm, a nea na ɛka ho bi ne sɛnea yɛbɛma yɛne afoforo ntam abusuabɔ ayɛ papa (5:23-26, 38-42; 7:1-5, 12), sɛnea yɛn ho bɛtew wɔ abrabɔ fam (5:27-32), ne sɛnea yɛbɛbɔ bra a mfaso wɔ so (6:19-24; 7:24-27). Nanso, Yesu yɛɛ pii sen ka a na ɔka asetra kwan a nyansa wom ho asɛm kɛkɛ akyerɛ n’atiefo; ɔnam nkyerɛkyerɛmu, nsɛm ho susuw, ne adanse a ɔde mae so na ɛkyerɛɛ wɔn.\n7 Tie bere a Yesu kyerɛkyerɛ nsɛm mu yiye no. Bere a Yehowa ama yɛn nkwa ne nipadua no, so ontumi mma yɛn aduan a ɛbɛwowaw saa nkwa no ne ntama a yɛde befura nipadua no? (Nkyekyɛm 25) Sɛ Onyankopɔn ma nnomaa aduan, na ofura nhwiren ntama ma ɛyɛ fɛ a, mpɛn ahe na ɔrenhwɛ n’asomfo a wɔyɛ nnipa no! (Nkyekyɛm 26, 28-30) Nokwarem, ntease biara nni adwennwen hunu so. Entumi nto yɛn nkwa so ketewaa bi mpo. * (Nkyekyɛm 27) Ɔkwan bɛn so na yebetumi akwati adwennwen? Yesu tuu yɛn fo sɛ: Monkɔ so mfa Onyankopɔn som nni kan mo asetra mu. Wɔn a wɔyɛ saa no betumi anya ahotoso sɛ wɔn soro Agya de wɔn da biara da ahiade nyinaa ‘bɛka wɔn ho.’ (Nkyekyɛm 33) Awiei koraa no, Yesu de nyansahyɛ a mfaso wɔ so sen biara mae sɛ—yennnwennwen ɔkyena ho. Dɛn nti na ɛsɛ sɛ yɛde ɔkyena adwennwen ka ɛnnɛ de ho? (Nkyekyɛm 34) Afei nso, dɛn nti na ɛsɛ sɛ yedwennwen nneɛma a ebia ɛrensi da ho sɛnea ɛnsɛ? Afotu a nyansa wom saa a yɛde bedi dwuma no betumi ama yɛade yɛn ho afi akomatusɛm pii ho wɔ wiase a adwennwen ahyɛ mu ma yi mu.\n8 Ɛda adi pefee sɛ, mfaso wɔ Yesu afotu a ɔde mae no so nnɛ te sɛ nea na mfaso wɔ so wɔ bere a ɔde mae bɛyɛ mfirihyia 2,000 a atwam ni no ara pɛ. So ɛnyɛ ɔsoro nyansa ho adanse? Nnipa afotu a nyansa a eye sen biara wom mpo no taa twam, na ɛnkyɛ na wɔayɛ mu nsakrae anaasɛ wɔasesa no. Nanso, Yesu nkyerɛkyerɛ ayɛ nea mfaso wɔ so bere nyinaa. Na ɛnsɛ sɛ ɛyɛ yɛn nwonwa, efisɛ Ɔfotufo Nwonwafo yi ‘kaa Onyankopɔn asɛm.’—Yohane 3:34.\n9 Beae a ɛto so abien a Yesu daa Onyankopɔn nyansa adi ne sɛnea ɔkyerɛkyerɛe no. Bere bi, asraafo bi a wɔsomaa wɔn sɛ wɔnkɔkyere no de nsapan san kɔe kɔkaa sɛ: “Onipa biara nkasae sɛ onipa yi da.” (Yohane 7:45, 46) Ná eyi nyɛ asɛm a wɔagugu mu. Wɔ nnipa a na wɔatra ase pɛn nyinaa mu no, Yesu a ‘ofi soro’ no na na ɔwɔ nimdeɛ ne osuahu sen biara a na nnipa betumi asua nneɛma pii afi mu. (Yohane 8:23) Ɔkyerɛkyerɛe wɔ ɔkwan bi a onipa biara ntumi nkyerɛkyerɛ saa da so. Susuw akwan abien a Ɔkyerɛkyerɛfo nyansafo yi faa so no ho nhwɛ.\n10 Mfatoho a ɔde dii dwuma ɔkwan a etu mpɔn so. Wɔka kyerɛ yɛn sɛ: ‘Yesu kasa kyerɛɛ nkurɔfo akuwakuw no mmebu mu, na wankwati bɛ anka asɛm biara ankyerɛ wɔn.’ (Mateo 13:34) Da biara da asetram nneɛma a ɔnam so tumi kyerɛkyerɛɛ nokware ahorow a emu dɔ wɔ ɔkwan a ɛso bi nni so no yɛ nwonwa ankasa. Akuafo a wɔregu aba, mmea a wɔreto abodoo, mmofra a wɔredi agoru wɔ gua so, apofofo a wɔretwe asawu, nguanhwɛfo a wɔrehwehwɛ nguan a wɔayera—na eyinom yɛ nneɛma a n’atiefo ahu no mpɛn pii. Sɛ wɔde nneɛma a yenim yɛ nokware ahorow a ɛho hia ho mfatoho a, nokware a ɛte saa no ka yɛn adwene ne yɛn komam ntɛm.—Mateo 11:16-19; 13:3-8, 33, 47-50; 18:12-14.\n11 Na Yesu taa bu bɛ, ɔka nsɛm ntiantiaa a yenya abrabɔ anaa honhom fam nokware ahorow ho asuade wom. Esiane sɛ asɛm a wɔka fa biribi pɔtee ho asete ne ne kae nyɛ den sɛnea nsusuwii a enni nnyinaso te nti, mmɛ no boae ma wɔkaee Yesu nkyerɛkyerɛ no. Yesu kaa N’agya ho asɛm wɔ mfonini kwan so fann wɔ mmɛ pii mu a na ɛbɛyɛ den sɛ obi werɛ betumi afi. Sɛ nhwɛso no, hena na ɔrentumi nhu asɛntitiriw a ɛwɔ ɔba hohwini ho bɛ yi mu—sɛ, sɛ obi a wafom kwan da nokware ahonu adi a, Yehowa behu no mmɔbɔ na wasan agye no atom wɔ ɔdɔ mu?—Luka 15:11-32.\n12 Nsɛmmisa a ɔde dii dwuma ahokokwaw so. Yesu de nsɛmmisa dii dwuma maa n’atiefo ankasa maa mmuae, hwehwɛɛ adwene ahorow a wokura mu, anaasɛ wosisii wɔn ankasa gyinae. (Mateo 12:24-30; 17:24-27; 22:41-46) Bere a nyamesom akannifo no bisaa Yesu sɛ ɔwɔ Onyankopɔn tumi anaa no, obuae sɛ: “Yohane asubɔ no, efi soro anaasɛ efi nnipa?” Bere a asɛmmisa no maa wɔn ho dwiriw wɔn no, wosusuw ho wɔn mu kae sɛ: “Sɛ yɛka sɛ efi soro a, ɔbɛka sɛ: Ɛnde ɛdɛn nti na moannye no anni? Anaa yɛnka sɛ: Efi nnipa? nanso wosuro nkurɔfokuw no; efisɛ nnipa nyinaa bu Yohane sɛ ɔyɛ odiyifo ampa.” Awiei koraa no, wobuae sɛ: “Yennim.” (Marko 11:27-33; Mateo 21:23-27) Yesu nam asɛm bi a ɛnyɛ den a obisae so ma wɔyɛɛ komm, na wɔn komam nnaadaasɛm daa adi.\n13 Ɛtɔ mmere bi a na Yesu de akwan horow di dwuma bisabisa nsɛm bi a ɛkanyan adwene wɔ ne mfatoho ahorow mu. Bere a Yudani mmarakyerɛfo bi bisaa Yesu nea ɛsɛ sɛ ɔyɛ na ama wanya daa nkwa no, Yesu twee n’adwene sii Mose Mmara a ɛka sɛ yɛnnɔ Onyankopɔn ne yɛn yɔnko nnipa no so. Esiane sɛ na ɔbarima no pɛ sɛ ɔda ne ho adi sɛ ɔyɛ ɔtreneeni nti, obisae sɛ: “Hena ne me yɔnko?” Yesu kaa asɛm bi de maa mmuae. Adwowtwafo hwee Yudani barima bi a na ɔno nkutoo retu kwan, gyaw no hɔ a na ɔreyɛ awu. Yudafo baanu, nea edi kan, ɔsɔfo, ne afei Lewini, betwaam. Wɔn baanu nyinaa ammoa no. Afei Samariani bi betwaam hɔ. Ne yam hyehyee no, ma ɔtɔɔ ne bo ase kyekyeree ɔbarima no akuru no fii ɔdɔ mu de no kɔɔ ahɔhodan mu dwoodwoo, baabi a na obetumi ate apɔw. Bere a Yesu de asɛm no reba awiei no, obisaa ɔsɛmmisafo no sɛ: “Afei wɔn baasa yi mu hena na wususuw sɛ wayɛ nea ɔkɔtɔɔ akwanmukafo mu yi yɔnko?” Ɔbarima no buae sɛ: “Nea ohuu no mmɔbɔ no.”—Luka 10:25-37.\n14 Ɔkwan bɛn so na ɛbɛ no da Yesu nyansa adi? Wɔ Yesu bere so no, na Yudafo no de asɛm “yɔnko” frɛ wɔn a na wodi wɔn atetesɛm so nkutoo—akyinnye biara nni ho sɛ na Samariafo nka ho. (Yohane 4:9) Sɛ anka Yesu kaa Samariani bi a wopiraa no ne Yudani bi a ɔkɔboaa no ho asɛm a, so anka ɛno beyi nsusuwii bɔne no afi hɔ? Yesu fi nyansam kaa asɛm no ma ɛbɛyɛɛ sɛ Samariani na ofii ayamye mu boaa Yudani bi. Hyɛ asɛm a Yesu bisae wɔ asɛm no awiei no nso nsow. Ɔdanee adwene fii nea wosusuw sɛ asɛm “yɔnko” fa ne ho no so. Sɛ yɛbɛka a, mmarakyerɛfo no bisaa no sɛ: ‘Hena na ɛsɛ sɛ ɔyɛ me yɔnko a enti ɛsɛ sɛ medɔ no?’ Nanso, Yesu bisae sɛ: ‘Afei wɔn baasa yi mu hena na wususuw sɛ ɔyɛɛ ne yɔnko?’ Yesu antwe adwene ansi nea wɔdaa ayamye adi kyerɛɛ no, nea wopiraa no no so, na mmom nea ɔdaa ayamye adi, Samariani no. Ɔyɔnko pa fi ne pɛ mu da ɔdɔ adi kyerɛ afoforo ɛmfa ho abusua a wofi mu. Ná Yesu ntumi mfa ɔkwan foforo biara so mma asɛm no mu nna hɔ nsen eyi.\n15 So ɛyɛ nwonwa sɛ Yesu ‘nkyerɛkyerɛ’ no maa nkurɔfo no ho dwiriw wɔn na wɔbɛn no no? (Mateo 7:28, 29) Bere bi ‘nkurɔfokuw a wɔdɔɔso’ traa ne nkyɛn nnansa a wɔannidi mpo!—Marko 8:1, 2.\n16 Beae a ɛto so abiɛsa a Yesu daa Yehowa nyansa adi ne n’asetra kwan. Nyansa yɛ ade a mfaso wɔ so; ɛyɛ adwuma. Osuani Yakobo bisae sɛ: “Mo mu hena na ɔyɛ onyansafo.” Afei obuaa n’ankasa asɛm no sɛ: “Ɔmfa ne bra pa nkyerɛ sɛnea ɛte.” (Yakobo 3:13, The New English Bible) Sɛnea Yesu yɛɛ n’ade no ‘kyerɛe ankasa’ sɛ Onyankopɔn nyansa na na ɛkyerɛ no kwan. Ma yensusuw sɛnea ɔdaa atɛmpa adi wɔ n’asetra kwan mu ne sɛnea ɔne afoforo dii nsɛm no ho.\n17 So woahyɛ no nsow sɛ nnipa a wonni atɛmpa taa yɛ ade tra so? Yiw, egye nyansa na ama obi akari pɛ. Yesu karii pɛ wɔ Onyankopɔn nyansa a ɔdaa no adi mu. Nea ɛsen ne nyinaa no, ɔde honhom fam nneɛma dii kan wɔ n’asetra mu. Na ɔyɛ asɛmpaka adwuma no a onni adagyew koraa. Ɔkae sɛ: “Eyi nti na mebae.” (Marko 1:38) Sɛnea ɛte no, na honam fam nneɛma nyɛ no ade titiriw; ɛte sɛ nea na onni honam fam nneɛma pii. (Mateo 8:20) Nanso, na ɔnyɛ ɔhotuafo. Yesu, te sɛ N’agya, ‘anigye Nyankopɔn’ no, yɛ obi a na ɔwɔ anigye, na ɔmaa afoforo nso ani gyei. (1 Timoteo 1:11; 6:15) Bere a ɔkɔɔ ayeforohyia apontow bi ase—adeyɛ a wɔtaa bɔ nnwom, to nnwom, na wodi ahurusi wɔ ase—no, wankɔ hɔ sɛ ɔrekɔma agoru no agu. Bere a nsa no sae no, ɔdanee nsu nsa pa, anonne a ‘ɛma ɔdesani koma tɔ ne yam.’ (Dwom 104:15; Yohane 2:1-11) Yesu penee nsa a wɔto frɛɛ no kɔɔ adidi ahorow ase no so, na na ɔtaa kyerɛkyerɛ wɔ adeyɛ a ɛtete saa ase.—Luka 10:38-42; 14:1-6.\n18 Yesu de atɛmpa dii dwuma wɔ ɔne afoforo nsɛnnii mu. Sɛnea na onim nnipa su no maa ohuu n’asuafo no yiye. Na onim no yiye sɛ wɔnyɛ pɛ. Nanso, ohuu su pa ahorow wɔ wɔn ho. Ohuu nneɛma pa a na nnipa a Yehowa atwe wɔn yi betumi ayɛ no. (Yohane 6:44) Wɔn sintɔ ahorow no nyinaa akyi no, Yesu daa no adi sɛ ɔwɔ wɔn mu ahotoso. Bere a ɔreda ahotoso a ɛte saa adi no, ɔde asɛyɛde a emu yɛ duru hyɛɛ n’asuafo no nsa. Ɔhyɛɛ wɔn sɛ wɔnka asɛmpa no, na na ɔwɔ wɔn mu ahotoso sɛ wobetumi ayɛ saa adwuma no. (Mateo 28:19, 20) Asomafo no Nnwuma no di adanse sɛ wɔde nokwaredi yɛɛ adwuma a ɔde hyɛɛ wɔn nsa no. (Asomafo no Nnwuma 2:41, 42; 4:33; 5:27-32) Ɛnde, ɛda adi pefee sɛ na nyansa wom sɛ Yesu nyaa wɔn mu ahotoso.\n19 Sɛnea yehui wɔ Ti 20 no, Bible de odwo bata nyansa ho. Nokwarem no, Yehowa yɛ eyi ho nhwɛso pa. Na Yesu nso ɛ? Ɛyɛ anigye sɛ wubehu ahobrɛase a Yesu daa no adi wɔ ɔne n’asuafo nsɛnnii mu. Sɛ́ onipa a ɔyɛ pɛ no, na ɔkorɔn sen wɔn. Nanso, wammu n’asuafo no animtiaa. Saa ara na wamma wɔante nka sɛ wɔba fam anaasɛ wɔmfata da. Mmom no, osusuw wɔn sintɔ ahorow ho na onyaa wɔn mfomso ahorow ho boasetɔ. (Marko 14:34-38; Yohane 16:12) So ɛnyɛ nwonwa sɛ mmofra mpo de abotɔyam kɔɔ Yesu nkyɛn? Akyinnye biara nni ho sɛ wɔbɛn no efisɛ na ‘odwo na na ɔbrɛ ne ho ase koma mu.’—Mateo 11:29; Marko 10:13-16.\n20 Yesu daa Onyankopɔn dwo adi wɔ ɔkwan a ɛho hia foforo so nso. Na ɔda ntease adi, anaasɛ ogyae nsɛm mu, bere a mmɔborohunu ma eyi fata no. Sɛ nhwɛso no, kae bere a ɔbea bi a ɔyɛ Amanaman muni srɛɛ no sɛ ɔnsa ne babea a na adaemone haw no dodo yare no. Mfiase no, Yesu faa akwan abiɛsa so kyerɛe sɛ ɔremmoa ɔbea no—nea edi kan, wammua no; nea ɛto so abien, denam ka a ɔka kyerɛɛ no tẽẽ sɛ wansoma no Amanaman mufo nkyɛn na mmom Yudafo nkyɛn no so; na nea ɛto so abiɛsa no, denam mfatoho bi a ɔyɛe a esii asɛnkoro no ara so dua ayamye mu no so. Nanso, ɔbea no kɔɔ so srɛɛ no, a edii adanse sɛ na ɔwɔ gyidi soronko. Wɔ tebea soronko yi mu no, Yesu yɛɛ n’ade dɛn? Ɔyɛɛ ade a ɔkae sɛ ɔrenyɛ no. Ɔsaa ɔbea no babea no yare. (Mateo 15:21-28) Odwo a ɛyɛ nwonwa, ɛnte saa? Na kae sɛ, odwo ne ade a wogyina so da nokware nyansa adi.\n^ nky. 6 Nea Hela adeyɛ asɛm a wɔkyerɛɛ ase ‘dwennwen’ no kyerɛ ne sɛ “biribi begye w’adwene.” Sɛnea wɔde dii dwuma wɔ Mateo 6:25 no, ɛkyerɛ adwennwen a ɛma ehu ka obi anaasɛ ɛma n’adwene hinhim, na ɛma anigye a ɔwɔ wɔ asetram sɛe no.\nMmebusɛm 8:22-31 Ɔkwan bɛn so na nyansa a wɔka ho asɛm sɛ onipa no ne nea Bible ka fa Yehowa Abakan no ho hyia?\nMateo 13:10-15 Ɔkwan bɛn so na Yesu mfatoho ahorow no tumi maa nea na ɛwɔ n’atiefo komam daa adi?\nYohane 1:9-18 Dɛn nti na Yesu tumi daa Onyankopɔn nyansa adi?\nYohane 13:2-5, 12-17 Ɔkwan bɛn so na Yesu yɛɛ nhwɛsode, na asuade bɛn na ɔnam so kyerɛkyerɛɛ n’asomafo no?


KENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cakchiquel (Central) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nNÁ ƆBAA bi a yɛfrɛ no Alexandra te bɔs bi mu retwɛn sɛ obetwa afi South America man baako so akɔ foforo so. Nea ɔtee ara ne sɛ: “Mubetumi atu bɔs no, Chinani yi deɛ ɔbɛka ha.” Osii fam sɛ ɔrekɔhwɛ nea ɛrekɔ so. Ɔnkɔhwɛ a, sɛɛ Chinani aberante bi a wɔne no te bɔs mu na sogyafo a wɔwɔ ɔman no hyeɛ so akyere no yi. Ná ɔremia n’ani sɛ ɔbɛka Spanish kasa de akyerɛkyerɛ n’asɛm mu akyerɛ sogyani no. Alexandra yɛ Yehowa Danseni, baabi a na ɔkɔ asafo nhyiam no, wɔka China kasa. Enti ɔyɛɛ sɛ ɔbɛkyerɛ aberante no asɛm ase ama no.\nAberante no kaa sɛ ɔwɔ nkrataa a ɛma no kwan sɛ ɔtena ɔman no mu, nanso akorɔmfo awia nkrataa no ne ne sika. Mfitiase no, sogyani no annye aberante no asɛm anni. Ná sogyani no adwene yɛ no sɛ gyama Alexandra mpo yɛ wɔn a wowia nkurɔfo de wɔn tu kwan no bi. Akyiri yi, sogyani no tiee aberante no asɛm. Nanso na ɛsɛ sɛ ɔkwantuni a yɛawia ne nkrataa ama ne ho akyere no yi tua sika bi ansa na wɔagyae no ama no akɔ. Ná ne ho sika nyinaa asa, enti Alexandra bɔɔ no bosea dɔla 20. Aberante no daa no ase paa, na ɔhyɛɛ no bɔ sɛ obetua ama aboro nea ɔde ama no no mpo. Alexandra kyerɛɛ mu sɛ, ɛnyɛ biribi na ɔrehwehwɛ; mmom ohu sɛ ɛyɛ ne kwan so sɛ ɔboa no, enti na ɔyɛɛ saa. Ɔmaa aberante no nhoma a yɛde sua Bible, na ɔhyɛɛ no nkuran sɛ ɔkɔ a ɔne Yehowa Adansefo nsua Bible.\nSɛ yɛte sɛ obi ayɛ ɔhɔho bi papa saa a, ɛka yɛn koma paa. Ɛkame ayɛ sɛ nnipa a wɔwɔ ɔsom ahorow nyinaa mu ne wɔn a wonni ɔsom biara mu mpo tumi yɛ papa saa ara. Wo na obi ho kyeree no saa a, anka wubeyi wo yam ayɛ no adɔe? Asɛmmisa yi ho hia efisɛ Yesu kaa sɛ: “Ɔma mu wɔ anigye pii sen ogye.” (Asomafo Nnwuma 20:35) Sɛ ɛba nyansahu mu nso a, asɛm yi yɛ nokware, efisɛ nhwehwɛmufo kyerɛ sɛ wokyɛ ade a wunya so mfaso. Yɛnhwɛ nea enti a wei te saa.\n“NEA ƆTEW N’ANIM MA”\nOsuahu kyerɛ sɛ, obi taa kyɛ ade a ɛma n’ani gye. Ɔsomafo Paulo kyerɛwee sɛ “Onyankopɔn dɔ nea ɔtew n’anim ma.” Kristofo a woyii wɔn yam yii sika ne nneɛma foforo de boaa wɔn nuanom gyidifo a wɔkɔɔ ahokyere mu no, wɔn ho asɛm na na Paulo reka. (2 Korintofo 8:4; 9:7) Paulo asɛm no, ɛnkyerɛ sɛ na wɔn ani agye nti na wɔyɛɛ adɔe. Mmom, adɔe no na ɛmaa wɔn ani gyee.\nNhwehwɛmu bi kyerɛ sɛ, sɛ obi ma anaa ɔkyɛ ade a, “epusuw adwene no fã a ɛma nipa ani gye, ɛma ɔne afoforo bɔ, na ogye afoforo di no.” Wei ma ne koma tɔ ne yam. Nhwehwɛmu foforo kyerɛe sɛ, “sɛ obi nya sika na ɔno ara di a ɛma n’ani gye, nanso ɔde yɛ obi papa a n’ani gye sen sɛ ɔno ankasa bedi.”\nWoate nka pɛn sɛ tebea a wowɔ mu nti wuntumi nyɛ adɔe sɛnea wopɛ? Nokware a ɛwɔ mu ne sɛ, obiara betumi ‘atew n’anim ama,’ kyerɛ sɛ obetumi akyɛ ade ama n’ani agye. Sɛ yɛrekyɛ obi ade a, nea ehia paa ne adwene a ɛwɔ akyi, na ɛnyɛ ne ketewa anaa ne kɛse. Yehowa Danseni bi kyerɛwee asɛm bi kɔmaa wɔn a wotintim nhoma yi, na ɔde sika kaa ho. Ɔkaa sɛ: “Mfe a atwam yi nyinaa, Ahenni Asa so nko ara na mitumi yi ntoboa nketenkete. Mintumi nyii sika kɛse biara.” Nanso ɔtoaa so sɛ: “Nea Yehowa ayɛ ama me no dɔɔso kyɛn ntoboa a mayi no koraa. . . . Meda mo ase sɛ moama manya kwan ayi saa ntoboa yi. Akyekye me werɛ paa.”\nƐnyɛ sika nko ara na yetumi de yɛ adɔe. Akwan pii wɔ hɔ a yɛfa so yɛ adɔe.\nWOKYƐ ADE A ƐMA WO APƆWMUDEN\nWoyɛ nkurɔfo papa a, ɛboa wo ne wɔn nyinaa\nBible ka sɛ: “Ɔyamyefo yɛ ne kra yiye, na otirimɔdenfo de mmusu na ɛba ne honam so.” (Mmebusɛm 11:17) Obi yam ye a, ɔkyɛ ade, na ofi ne komam nyinaa yɛ ade ma nnipa. Kyerɛ sɛ ɔwɔ nnipa ho adagyew, ɔde n’ahoɔden boa nkurɔfo, odwen nnipa ho, na ɔyɛ nneɛma foforo ma nkurɔfo. Sɛ obi te saa a, onya mfaso bebree. Wannya hwee koraa no, onya apɔwmuden.\nNhwehwɛmu kyerɛ sɛ wɔn a wotu wɔn ho ma yɛ nneɛma boa nkurɔfo no, abɛda adi sɛ wɔn ti, wɔn yam, anaa wɔn honam ntaa nyɛ wɔn yaw. Afei adwennwene ntaa nhyɛ wɔn so. Nea yɛreka nyinaa ne sɛ, wɔntaa nyareyare. Wɔn a wɔwɔ yare koankorɔ te sɛ mmubui ne HIV mpo, sɛ woyi wɔn yam kyɛ ade a, ɛboa wɔn. Nhwehwɛmu akyerɛ nso sɛ, obi pɛ sɛ ogyae asanom bebrebe, na sɛ ɔtaa yɛ nneɛma ma nkurɔfo a, ne werɛ ntaa nhow, afei ɛmma ne gyae nyɛ no den bebree.\nWɔkyerɛ sɛ nea enti a ɛte saa ne sɛ, “sɛ obi wɔ ayamhyehye, ahummɔbɔ, na ne yam ye a, onnwinnwen pii nhaw ne ho.” Obi taa kyɛ ade a, ɛtew n’adwinnwen ne mogya mmoroso so. Sɛ obi kunu anaa ne yere wu na ɔtaa yɛ nneɛma boa nkurɔfo a, ɛmma adwinnwen nhyɛ ne so nkyɛ.\nƐyɛ nokware turodoo, wokyɛ ade a ɛboa wo ankasa.\nWOKYƐ ADE A, ƐKA NKURƆFO MA WƆYƐ BI\nYesu hyɛɛ n’akyidifo nkuran sɛ: “Monkɔ so mma na nkurɔfo ama mo. Susukora pa a wɔamia so, awosow no ma abu so na wɔde begu mo ntama mu. Na susukora a mode susuw ma nkurɔfo no, ɛno ara na wɔde besusuw ama mo.” (Luka 6:38) Sɛ wokyɛ ade a, ɛtaa ka nkurɔfo ma wɔn nso yɛ biribi de kyerɛ sɛ wɔn ani asɔ. Afei, ɛma wɔn nso sua sɛ wɔbɛyɛ nkurɔfo adɔe. Bio, ɛde baakoyɛ ba, na ɛma wunya nnamfo.\nWokyɛ ade a, ɛde baakoyɛ ba, na ɛma wunya nnamfo nso\nWɔn a wosua nnipa suban ho ade kyerɛ sɛ “wɔn a wɔtaa yi wɔn yam yɛ ade ma nkurɔfo no, wɔn nneyɛe no san nkurɔfo ma wɔn nso yɛ bi.” Anokwa, “sɛ obi da ayamye soronko adi kyerɛ obi, na nkurɔfo kenkan ho asɛm mpo a, etumi ma wosuasua.” Enti nhwehwɛmu foforo kyerɛɛ sɛ “sɛ onipa baako yɛ adɔe a, ebetumi aka nnipa pii a ebia onnim wɔn mpo ama wɔn nso ayɛ nkurɔfo adɔe.” Sɛ yɛbɛka no ɔkwan foforo so a, nipa baako yɛ obi adɔe a, onii no nso bɛyɛ obi foforo adɔe, edidi mu saa ara ebetumi asan kurow mũ nyinaa. Wote baabi saa a, anka wompɛ? Sɛ nnipa bebree reyɛ papa saa a, anka yebenya so mfaso pii.\nAsɛm bi a esii wɔ Florida, U.S.A. foa saa asɛm yi so. Ahum kɛse bi tu sɛe nneɛma, na Yehowa Adansefo bi tuu wɔn ho mae kɔboaa wɔn a ade ahia wɔn no. Ná wɔretwɛn nneɛma de ayɛ fie bi ho adwuma. Ɛhɔ na wohuu sɛ ban bi a obi de agye ne fie ho abu, enti wɔkɔyɛ maa no. Akyiri yi onipa no kyerɛwee krataa kɔɔ Yehowa Adansefo adwumayɛbea ti. Ɔkaa sɛ: “M’ani asɔ adwuma no paa. Mereka nnipa a wɔn yam ye paa a mahyia wɔn a, mintumi ntwa wɔn nnya.” Nea wɔyɛe no ho anisɔ kaa no maa oyii sika kɔboaa Adansefo adwuma a ɔno ara kaa sɛ ɛyɛ soronko no.\nSUASUA ƆYAMYEFO A ƆSEN BIARA NO\nNyansahufo ayɛ nhwehwɛmu bi a ɛyɛ nwonwa paa. Wɔkyerɛ sɛ, “ɛkame ayɛ sɛ biribi wɔ yɛn mu a ɛka yɛn ma yɛboa nkurɔfo.” Wɔkaa sɛ, mmofra mpo “ansa na wobehu kasa koraa no, wotumi da ayamye adi.” Adɛn ntia? Bible ma yenya ho mmuae. Ɛma yehu sɛ wɔbɔɔ nnipa wɔ “Onyankopɔn suban so.” Wei kyerɛ sɛ suban pa a Onyankopɔn wɔ no, nnipa nso wɔ bi.—Genesis 1:27.\nYɛn Bɔfo Yehowa Nyankopɔn wɔ su ahorow pii a ɛyɛ fɛ. Emu baako ne sɛ ne yam ye. Wama yɛn nkwa ne biribiara a ɛbɛma yɛn ani agye. (Asomafo Nnwuma 14:17; 17:26-28) Sɛ yesua Onyankopɔn Asɛm Bible a, yebehu yɛn soro Agya no yiye na yebehu nneɛma pa a wabɔ ne tirim sɛ ɔbɛyɛ ama nnipa no. Bible ma yɛsan hu sɛ Onyankopɔn de nneɛma agu kwan mu a ɛbɛma yɛn ani agye daakye. * (1 Yohane 4:9, 10) Adɔe nyinaa fi Yehowa Nyankopɔn hɔ, na wɔbɔɔ yɛn ne suban so. Wei nti ɛnyɛ nwonwa sɛ, sɛ wusuasua Onyankopɔn na woyɛ adɔe a ɛboa wo, na wosan nya n’anim dom.—Hebrifo 13:16.\nWobɛkae a, yɛkaa Alexandra ho asɛm mfitiase no. N’asɛm no kowiee sɛn? Obi a na ɔno nso te bɔs no mu bi ka kyerɛɛ no sɛ wato ne sika agu. Nanso bere a wokoduu baabi a wɔrekɔ no ara pɛ, aberante a ɔboaa no no kohyiaa ne nnamfo bi gyee sika, na ɔde Alexandra dɔla 20 no maa no. Afei afotu a Alexandra de maa aberante no nso, otiei na ɔne Yehowa Adansefo suaa Bible. Bosome mmiɛnsa akyi, Yehowa Adansefo yɛɛ nhyiam bi wɔ China kasa mu wɔ Peru. Alexandra ani gyee sɛ okohyiaa aberante no bio. Ná aberante no pɛ sɛ ɔyɛ biribi de kyerɛ sɛ n’ani asɔ nea Alexandra ayɛ ama no no. Ná aberante no abue adidibea bi, enti ɔtoo nsa frɛɛ Alexandra ne ne nnamfo a wɔka ne ho no maa wokodidii wɔ hɔ.\nSɛ wokyɛ nkurɔfo ade anaa woboa nkurɔfo a, ɛma w’ani gye paa. Sɛ wosan boa onipa a woyɛɛ no papa no ma ohu Yehowa Nyankopɔn a akyɛde pa nyinaa fi ne hɔ no mpo deɛ a, ɛma w’ani gye boro so! (Yakobo 1:17) Wo nso, ɛyɛ a wokyɛ ade na woboa nkurɔfo ma w’ani gye saa?\n^ nky. 21 Wopɛ ho nsɛm pii a, hwɛ saa nhoma yi, Dɛn na Yebetumi Asua Afi Bible Mu? Yehowa Adansefo na wotintimii. Ɛsan wɔ Intanɛt so wɔ www.jw.org/tw. Kɔ NHOMA > NHOMA NE NHOMAWA.\nMonna Ayamye Adi\nYehowa nkurɔfo yam ye. Nneɛma pa bɛn na ayamye no ama wɔatumi ayɛ?\nƐsɛ sɛ wunya ayamye ma nnipa nyinaa anaa? Enti ayamye ho hia Onyankopɔn paa?


Psalmen 20 HTB - Nnwom 20 ASCB\nYakob Onyankopɔn din mmɔ wo ho ban.\n2Ɔmfa mmoa mfiri kronkronbea hɔ mmrɛ wo\nna ɔmfiri Sion mmɛhyɛ wo den.\n3Ɔnkae wʼafɔrebɔ nyinaa\nna ɔmma wo hyeɛ afɔdeɛ nsɔ nʼani.\n4Ɔmma wo deɛ wʼakoma pɛ,\nna wo nhyehyɛeɛ nyinaa nyɛ yie.\n5Yɛbɛbɔ ose ɛberɛ a woadi nkonim\nna yɛama yɛn frankaa so wɔ yɛn Onyankopɔn din mu.\nAwurade nyɛ wʼabisadeɛ nyinaa mma wo.\n6Afei mahunu sɛ Awurade gye deɛ wasra no no nkwa;\nɔgye no so wɔ ne soro kronkron hɔ\nɔde tumi a ɛfiri ne nsa nifa mu no ma no nkwagyeɛ.\nna afoforɔ nso, wɔn apɔnkɔ so,\nnanso yɛn deɛ, yɛde yɛn ho to Awurade yɛn Onyankopɔn din so.\n8Saa nkurɔfoɔ no, wɔbrɛ wɔn ase ma wɔhwehwe ase,\nna yɛn deɛ, yɛsɔre gyina pintinn.\n9Ao Awurade gye ɔhene nkwa!\nNa sɛ yɛfrɛ nso a, gye yɛn so.\nASCB : Nnwom 20


Filipifo 3 - Nkwa Asem (NA-TWI) | Biblica América Latina\nFilipifo 3 - Nkwa Asem (NA-TWI)\n1Anuanom, asɛm a mede rewie ne sɛ, momma mo ani nnye wɔ Awurade mu. Ɛnhaw me sɛ meti nsɛm a makyerɛw dedaw no mu. Eye ma mo akwankyerɛ.\nHwɛ atoro akyerɛkyerɛfo yiye\n2 Monhwɛ nnebɔneyɛfo no a wɔte sɛ akraman a wɔka se twa na ɛsɛ sɛ onipa twa ne ho sie no yiye. 3 Ɛyɛ yɛn na ɛnyɛ wɔn na yɛagye twetiatwa ato mu, efisɛ, yɛnam Onyankopɔn Honhom so som no na hyɛ a yɛde yɛn ho ahyɛ Kristo Yesu mu no nti, yenya ahosɛpɛw. Yɛmfa yɛn ho nto amanne so.\n4 Sɛ obi wɔ hɔ a odwen sɛ sɛ ɔde ne ho to amanne so na eye a, anka ɛyɛ me. 5 Bere a midii nnawɔtwe pɛ na wotwaa me twetia. Meyɛ Israelni fi m’awosu mu. Mifi Benyamin abusua a wɔyɛ Hebrifo kronn no mu. Sɛ wɔka Yudafo mmara sodi ho asɛm nso a, meyɛ Farisini 6 a na me ho pere me sɛ mɛtaa Kristo. Sɛ Mmara no sodi nko na ɛma obi yɛ ɔtreneeni a, ɛnne na me ho nni mfomso biara.\n7 Nanso nneɛma a na mefa no sɛ ɛyɛ mfaso nyinaa no esiane Kristo nti, ayɛ adehwere. 8 Ɛnyɛ ɛno nko, na migye midi nso sɛ biribiara nkyɛn sɛ wode wo ho bɛto Kristo Yesu a ɔyɛ m’awurade no so. Ne nti matow biribiara akyene. Mefa ne nyinaa sɛ nneɛma hunu bi, sɛnea ɛbɛyɛ a me nsa bɛka Kristo, 9 na wo ne no ayɛ baako. Afei meremfa m’ahoɔden mpere sɛ mɛyɛ pɛ, pɛyɛ a efi Mmara no mu no. Na mmom mehwehwɛ pɛyɛ a efi Kristo mu gyidi ne Onyankopɔn mu a gyidi na ɛyɛ ne fapem. 10 Nea merehwehwɛ ara ne sɛ, mehu Kristo na menya ne wusɔre no mu suahu, na mahu n’amane no bi, na mayɛ sɛ ɔno wɔ ne wu no mu, 11 a mewɔ anidaso sɛ, me nso me wu akyi, wɔbɛma me asɔre afi owu mu.\n12 Menka se madi nkonim anaasɛ meyɛ pɛ. Merebɔ ho mmɔden sɛ medi nkonim a ka a Kristo aka me abata ne ho no nti, wadi ama me no.\n13 Nanso anuanom, minnye nni sɛ madi saa nkonim no. Ade baako a ɛsɛ sɛ meyɛ ne sɛ, ɛsɛ sɛ me werɛ fi m’akyi na meyere me ho sɛnea ɛbɛyɛ a medu nea ɛwɔ m’anim no ho. 14 Eyi nti, mitu mmirika kɔ m’anim tee na madu soro botae no a Onyankopɔn nam Kristo Yesu so afrɛ me no ho.\n15 Ɛsɛ sɛ yɛn a yenyin wɔ Honhom mu no nyinaa dwen saa. Sɛ mo mu bi nso wɔ adwene foforo a, Onyankopɔn bɛda no adi akyerɛ mo. 16 Momma yɛnkɔ so nni mmara a yɛnam so abɔ yɛn bra abesi nnɛ no so.\n17 Anuanom, monkɔ so nsuasua me. Yɛama mo nhwɛso pa nti muntie wɔn a wɔwɔ saa nhwɛso pa no. 18 Maka saa asɛm yi akyerɛ mo sɛ, nnipa bebree wɔ hɔ a wɔn abrabɔ ma wɔyɛ Kristo wu a owui wɔ asɛnnua no ho no atamfo. 19 Saa nnipa no bɛkɔ ɔsɛe mu, efisɛ, wɔn nyame ara ne wɔn honam mu nneɛma. Wɔma wɔn ho so wɔ nneɛma a ɛsɛ sɛ wɔn ani wu ho no ho, na wodwen wiase nneɛma nko ara ho. 20 Yɛn de, yɛyɛ ɔsoro mma na yɛde ahosɛpɛw twɛn yɛn Agyenkwa a ɔyɛ yɛn Awurade Yesu Kristo a ofi soro bɛba no. 21 Ɔnam tumi a etumi ma biribiara hyɛ n’ase no so bɛsakra yɛn nipadua a ɛyɛ mmerɛw na ewu no, na wayɛ no sɛ ne de a ɛwɔ anuonyam no.\nNA-TWI : Filipifo 3


Adamfofa a Ɛkɔ Akyiri Dodo | Mmoa Ma Abusua No\nKENKAN WƆ Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nAdamfofa a Ɛkɔ Akyiri Dodo\nWowɔ adamfo bi a ɛsono ne bɔbeasu a ɔte w’asɛm ase paa. Mo baanu tumi bɔ biribiara ho nkɔmmɔ, na moyɛ saa bere nyinaa. Woka sɛ, ‘yɛyɛ nnamfo kɛkɛ,’—nanso sɛ wo hokafo no hu sɛ mo nkutoo tumi bɔ nkɔmmɔ kyɛ dodo a, ebetumi ama wanya adwene foforo.\nƐda adi sɛ mo adamfofa no akɔ akyiri dodo na ehia sɛ woyɛ ho biribi. Nanso nea edi kan no, susuw nea enti a mofaa adamfo a ɛte saa no ho.\nAbotɔyam. Sɛ yɛbɛka a, sɛ obi a ɛsono ne bɔbeasu nya wo ho adagyew a, ɛma wo koma tɔ wo yam. Ɛma wo tirim yɛ wo dɛ, na ɛma wote nka sɛ wo nso woyɛ obi. Afei bere a woaware mfe bi akyi no, wubehu sɛ woanya obi foforo a ɛsono ne bɔbeasu a wubetumi de wo werɛ ahyɛ ne mu. Nanso hyɛ eyi nsow: Obi a ɔnyɛ wo yere anaa wo kunu a wode wo werɛ bɛhyɛ ne mu saa no betumi de wo ato asiane mu. Sɛ wo ne obi a ɛsono ne bɔbeasu nya ayɔnkofa a ɛte saa a, ebetumi aka w’aware no. Ɔkwan bi so no, woama ɔdɔ a ɛsɛ sɛ wode ma wo hokafo no abɔ no.\n• Bisa wo ho sɛ, ‘Dɛn na minya fi ayɔnkofa yi mu a merentumi nnya mfi m’aware mu?’\nNea ɛde ɔhaw ba. Bible ka sɛ wɔn a wɔbɛware no ho “behiahia” wɔn wɔ ɔkwan bi so. (1 Korintofo 7:28) Sɛ nhwɛso, ɛtɔ da a, wobɛte nka sɛ wo hokafo abu n’ani agu wo so anaa n’ani nnye wo ho, anaa wode ne ho asɛm bɛhyɛ wo mu esiane asɛm bi a moantumi ansiesie nti. Ebia wo hokafo no ani nnye ho sɛ mubesusuw nsɛm ahorow bi a ɛte saa ho, na ɛhaw wo araa ma wo ne obi foforo mmom na esusuw ho. Animdefo bi ka sɛ, sɛ wo ne wo hokafo ansusuw mo nsɛnnennen ho a, ebetumi asɛe anigye a ɛwɔ aware no mu—na ebetumi mpo akowie awaregyae mu.\n• Bisa wo ho sɛ, ‘So biribi tɔ sin wɔ m’aware mu a ebetumi ama mede me ho akɔhyɛ adamfofa a ɛmfata mu?’\nHu asiane no. Bible ka sɛ: “So wubetumi de ogya ahyɛ wo kokom a ɛrenhyew w’atade?” (Mmebusɛm 6:27, Good News Translation) Nokwasɛm ne sɛ, sɛ woaware, na wunya obi foforo ho dɔ a, ɛyɛ bɔne ankasa. (Yakobo 1:14, 15) Ɛnyɛ nea ebetumi afi mu aba kɛkɛ ne asɛm no. Susuw nea asi dedaw no ho. Sɛ wunya obi foforo ho adagyew saa a, ɛbɛma wode ɔdɔ a ɛsɛ sɛ wode ma wo hokafo no akame no.\nNnaadaa wo ho. Adamfofa a ɛte saa no betumi ama wasusuw sɛ ebia wowaree onipa a ɔte saa a, anka asetena bɛkɔ yiye. Nanso sɛ woyɛ saa a, na wode nea w’adamfo no bɔ ho mmɔden no retoto wo hokafo no mmerɛwyɛ ho—ɛyɛ ntotoho a enye koraa! Kae nso sɛ, sɛnea sɛ woredwinnwen w’adamfo yi ho a w’ani gye no, saa ara na mfiase no na ɛte wɔ wo ne wo hokafo no ntam.—Bible nnyinasosɛm: Yeremia 17:9.\nMa wo ho anohyeto ahorow. Nkurɔfo de alarm hyɛ wɔn kar anaa wɔn afie mu de bɔ wɔn ho ban fi akorɔmfo ho. Wubetumi ayɛ biribi a ɛte saa de abɔ w’aware ho ban. Bible ka sɛ, “Bɔ wo koma ho ban.” (Mmebusɛm 4:23) Wobɛyɛ dɛn ayɛ saa? Sɔ nea edidi so yi hwɛ:\nMa ɛnna adi pefee sɛ woaware—ebia wode wo hokafo mfonini bɛbɔ baabi a afoforo behu wɔ w’adwuma mu.—Bible nnyinasosɛm: Genesis 2:24.\nDi kan hu nea wobɛyɛ ne nea woremma ho kwan bere a wo ne obi a ɛsono ne bɔbeasu redi no. Sɛ nhwɛso no, ɛremfata sɛ wobɛka w’aware mu nsɛm akyerɛ adamfo a ɔte saa anaa wo ne wo yɔnko dwumayɛni a ɛsono ne bɔbeasu bɛkɔ akɔnom nsã.\nSɛ wo ne obi a ɛsono ne bɔbeasu bɔ paa a, twa adamfofa a ɛte saa mu. Sɛ ɛyɛ den dodo ma wo sɛ wobɛyɛ a, bisa wo ho nea enti a ɛte saa. Sɛ́ anka wobɛbɔ mmɔden de nsɛm bi ayiyi wo ho ano no, nyi wo hokafo no mma, na hwehwɛ akwan a wobɛfa so abɔ w’aware ho ban.—Bible nnyinasosɛm: Mmebusɛm 5:18, 19.\n“Koma yɛ okontomponi sen ade nyinaa na ne ho yɛ ahometew.”—Yeremia 17:9.\n‘Ɔbarima de ne ho bɛfam ne yere ho.’—Genesis 2:24.\n“Wo ne wo mmeranteberem yere ani nnye . . . Tɔ ne dɔ mu ntintan bere nyinaa.”—Mmebusɛm 5:18, 19.\n“NNAMFO ARA KƐKƐ”?\nSo meka m’aware mu nsɛm kyerɛ onipa yi?\nSo mehwehwɛ hokwan a ɛbɛma me ne no abɔ?\nSo memma me hokafo nhu ayɔnkofa a ɛda yɛn ntam no?\nSɛ me hokafo wɔ hɔ a, mɛyɛ nea mereyɛ yi?\nSɛ me hokafo te nkɔmmɔ a yɛbɔ a, n’adwenem bɛyɛ no nãã anaa ɔbɛte nka sɛ m’ayi no ama?\nAyɔnkofa Asomdwoe Ne Anigye Aware Aware Ne Abusua


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nASƐM A ƐDA SO | ASƐM TO WO A, WOBƐYƐ DƐN?\nAberante Ronaldo te Brazil. Onyaa kar akwanhyia bi, na emu na ne maame ne ne papa ne ne ho nnipa mmiɛnsa bi nso wui. Nea ɔkae ne sɛ: “Midii abosome mmienu wɔ ayaresabea ansa na wɔreka akyerɛ me sɛ m’abusuafo no awuwu.\n“Ahyɛase no, mannye anni sɛ wɔn nyinaa awuwu ampa; asɛm no ansen me tirim koraa. Ebubuu me, na midii awerɛhow mu awerɛhow. Akyiri yi mpo de, wiase fonoo me. Enni da bi a mise nnɛ de mansu; misui saa araa abosome pii! Sɛ me ara na na mereka kar no a, anka amma saa; manu me ho paa sɛ mede kar no maa obi kae.\n“Asɛm no sii no mfe 16 ni, na seesei mitumi yɛ me biribiara te sɛ kan no. Nanso wɔn wuo no agyaw awerɛhow kɛse wɔ me koma mu.”\nNEA ƐBƐBOA WO\nEhia sɛ wusu a, su. Bible se, “osũ wɔ ne bere.” (Ɔsɛnkafo 3:1, 4) Ronaldo kae sɛ: “Sɛ me werɛ how a, misu. Misu wie a, na me ho atɔ me. Mfaso biara nni so sɛ mɛka me nusu ahyɛ.” Nanso kae sɛ, ɛsono sɛnea obiara di n’awerɛhow. Enti sɛ wunnim su a, ɛnkyerɛ sɛ woreka w’awerɛhow ahyɛ. Sɛ wunnim su a, ɛnhyɛ wo ho nsu.\nNtew wo ho mfi nnipa ho. (Mmebusɛm 18:1) Nea Ronaldo kae ne sɛ: “Ɛbaa me mu sɛ mentew me ho mfi nnipa ho, nanso mebɔɔ me ho mmɔden sɛ merentew me ho. Nkurɔfo baa me nkyɛn, na me ne wɔn bɔɔ nkɔmmɔ. Afei nso mekaa nea ɛhaw me nyinaa kyerɛɛ me yere ne me nnamfonom.”\nSɛ obi ka asɛm a ɛyɛ yaw a, yɛ dinn. Ebia obi bɛka akyerɛ wo sɛ “amma saa a, anka ɛnyɛ.” Ronaldo kae sɛ, “Ebinom yɛɛ wɔn adwene sɛ wɔreka nsɛm bi akyekye me werɛ nanso saa nsɛm no maa me werɛ howee.” Enti mfa w’adwene nkɔ nsɛm a ɛyɛ yaw no so. Mmom fa Bible mu afotu yi yɛ adwuma: “Mfa wo koma nni nsɛm a nnipa ka nyinaa akyi.”—Ɔsɛnkafo 7:21.\nSua tebea a awufo wom. Ronaldo kae sɛ: “Mahu wɔ Bible mu wɔ Ɔsɛnkafo 9:5 sɛ nnipa wu a, wonhu amane biara; eyi ama me koma atɔ me yam. Bible ka nso sɛ owusɔre bɛba; saa bere no awufo bɛsan aba nkwa mu bio. Enti me ho nnipa a wɔawuwu no, ɛyɛ a mefa no sɛ wɔatu kwan.”—Asomafo Nnwuma 24:15.\nNá wunim? Bible hyɛ bɔ sɛ bere bi reba a Onyankopɔn ‘bɛmene owu akosi daa.’ *—Yesaia 25:8.\nNsɛm a yesusuw ho yi kyerɛ sɛnea asɛm to wo a, wubetumi agyina ano. Bible ma yehu nea enti a nnipa hu amane. Sɛ wopɛ sɛ wuhu a, hwɛ July 1, 2014 Ɔwɛn-Aban a ɛka nhoma yi ho no. Asɛm a ɛda so ne, “Adɛn na Nneɛma Bɔne To Nnipa Pa?”\n^ nky. 11 Wopɛ eyi ho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 7.


Ahɔho & Nsrahwɛ: Yehowa Adansefo Adwumayɛbea a Ɛwɔ Patterson, Wallkill, ne Warwick\nAdwumayɛbea ne Nsrahwɛ Ho Nsɛm\nYɛde anigye reto nsa afrɛ wo sɛ bra bɛhwehwɛ yɛn adwumayɛbea ne baabi a yetintim nhoma no. Hwehwɛ ɔman ne bere a yɛde nkurɔfo kyinkyin adwumayɛbea hɔ.\nKyerɛ Baabi a Wopɛ Albania Angola Argentina Australia Barbados Belgium Benin Bolivia Brazil Britain Bulgaria Burundi Cameroon Canada Central African Republic Chile Colombia Côte d’Ivoire Croatia Democratic Republic of the Congo United States\nYɛ Wo Nsrahwɛ Ho Nhyehyɛe\nAnsa na wobɛyɛ w’akwantu ho ntotoe abɛhwɛ yɛn adwumayɛbea ahorow a ɛwɔ United States no, yɛsrɛ wo fa w’abisade fa yɛn wɛbsaet ha. Baabi a wopɛ sɛ wokɔhwɛ biara no, di akwankyerɛ a ɛwɔ ase ha no so fa w’abisade mane yɛn. Hyɛ no nsow sɛ, sɛ wopɛ sɛ wuhu biribiara ani so yiye a, mmeae mmiɛnsa no mu mmienu pɛ na wubetumi akɔhwɛ da koro.\nSɛnea mo dodow te biara, ansa na mobɛba abɛsra yɛn adwumayɛbea ahorow a ɛwɔ United States no mu biara no, ɛsɛ sɛ mudi kan de mo abisade mane yɛn.\nEkuw a Emufo Nnu 20\nHyɛ no nsow: Sɛ wopaw mmeae a ɛwɔ ase ha no mu baako a, yɛn wɛbsaet no de wo bɛkɔ wɛbsaet foforo ama woakowie wo nsrahwɛ ho nhyehyɛe no. Sɛ biribi a ɛfa sikasɛm ho te sɛ “payment,” “total,” anaa “taxes ne fees” ba screen no so a, bu w’ani gu so, efisɛ woreyɛ wo nsrahwɛ no ho nhyehyɛe a, wuntua sika biara. Sɛ yɛn nsa ka w’abisade no a, yɛde w’address ne wo fon nɔma bɛma Betel a wopɛ sɛ wokɔsra hɔ wɔ United States no ama wɔadi ho dwuma. Wo ho nsɛm biara a wode bɛmane yɛn no, yɛde bedi dwuma sɛnea mmara ma kwan.\nMepɛ sɛ mebɛsra Patterson\nMepɛ sɛ mebɛsra Wallkill\nMepɛ sɛ mebɛsra Warwick\nEkuw a Wɔyɛ 20 Anaa Nea Ɛboro Saa\nSɛ ekuw bi pɛ sɛ wɔbɛsra yɛn adwumayɛbea a ɛwɔ Patterson, Wallkill, anaa Warwick a, wɔmfa wɔn abisade mfa intanɛt so mmrɛ yɛn.\nTwa Nsrahwɛ No Mu\nSɛ obi anaa kuw bi pɛ sɛ wotwa wɔn nsrahwɛ no mu a, wɔnhyehyɛ fɔɔm a ɛwɔ intanɛt so no.\nYɛsrɛ wo, di kan fa w’abisade fa intanɛt so mane yɛn ansa na woayɛ w’akwantu no ho nhyehyɛe.\nDwoda kosi Fida\nAnɔpa 8:00 kosi 11:00 ne awia 1:00 kosi anwummere 4:00\nEdi nnɔnhwerew mmienu\nNea Wɔyɛ wɔ Hɔ\nMfonini a ɛba yɛn nhoma mu no, ɛhɔ na wɔyɛ ho adwuma, na wɔyɛ nsɛm a yɛbɔ tie ne video ahorow nso wɔ hɔ. Bible sukuu ahorow a ɛkɔ so wɔ hɔ no, sɛ wokɔsra hɔ a, wobɛte ho asɛm.\nAfe biara wotintim Bible ho nhoma bɛboro ɔpepem 25. Wɔde nhoma ahorow a ɛwɔ kasa bɛboro 360 mu kɔma dwumadibea pii wɔ wiase afanan nyinaa, na wɔde bi nso kɔma Yehowa Adansefo asafo bɛboro 15,000 wɔ United States, Canada, ne Caribbean.\nWarwick nsrahwɛ no befi ase Dwoda, April 3, 2017. Yɛsrɛ wo, di kan fa w’abisade fa intanɛt so mane yɛn ansa na woayɛ w’akwantu no ho nhyehyɛe.\nAnɔpa 8:00 kosi anwummere 4:00.\n(Nsrahwɛ a obiara nni w’anim; wo ara na wubekyinkyin hɔ)\nAnɔpa 8:00 kosi 11:00 ne awia 1:00 kosi anwummere 4:00.\n(Nsrahwɛ a obi de wo bɛkɔ)\nNsrahwɛ a Obiara Nni W’anim; wo ara na wubekyinkyin hɔ\nWubehu Bible ne Onyankopɔn Din. Wudu ha a, Bible ahorow a ɛyɛ den sɛ ɛnnɛ wubehu bi no, ebi wɔ ha. Afei nso wobɛte sɛ nkurɔfo yɛɛ biara sɛ wobeyi Onyankopɔn din afi Kyerɛwnsɛm no mu, nanso ankosi hwee. Bio, wubehu Bible a ɛho yɛ na ne Bible ho nneɛma bebree a egu adeɛ mu retwa ne ho.\nNkurɔfo a Yehowa Din Da Wɔn So. Ɛha nso, wode w’ani kosua behu Yehowa Adansefo honhom fam agyapade. Ebi yɛ nneɛma a wɔadrɔdrɔ, mfonini, nea wɔakurukyerɛw ne afoforo suahu. Ɛboa wo ma wuhu sɛnea Yehowa de nkakrankakra akyerɛ ne nkurɔfo kwan, akyerɛkyerɛ wɔn, na wɔahyehyɛ wɔn ama wɔreyɛ n’apɛde.\nAdwumayɛbea Ti—Gyidi a Wɔda No Adi. Ɛha nso, biribi wɔ ha a ɛbɛma woahu sɛnea Akwankyerɛ Kuw no boayikuw ahorow no yɛ wɔn adwuma. Bio nso, wubehu sɛnea wɔboa Yehowa Adansefo ma wotie Kyerɛwnsɛm mu ahyɛde a ɛne sɛ wonhyiam, wɔnyɛ nkurɔfo asuafo, wonsua Onyankopɔn Asɛm, na wɔnnodɔ wɔn ho no.\nNsrahwɛ a Obi De Wo Bɛkɔ\nNsrahwɛ yi bedi simma 20. Ɛbɛma woahu Ɔfese Adan ne Adan foforo. Afei nso wubehu Warwick nsase a ɛdeda ho.\nWubetumi atwe nsrahwɛ ho nhoma no bi wɔ ha\nAdwumayɛbea ne Nsrahwɛ: United States


Yeremia 37 | Intanɛt So Bible| Wiase Foforɔ Nkyerɛaseɛ\n37 Na Yosia+ ba Ɔhene Sedekia+ a Babilon hene Nebukadresar sii no hene Yuda+ asase so no, obesii Yehoiakim+ ba Konia+ ananmu dii ade. 2 Na ɔno ne ne nkoa ne asase no so nnipa antie Yehowa asɛm+ a ɔnam odiyifo Yeremia so kae no.+ 3 Ɔhene Sedekia somaa Selemia ba Yehukal+ ne ɔsɔfo Maaseia+ ba Sefania+ kɔɔ odiyifo Yeremia nkyɛn sɛ: “Yɛsrɛ wo, bɔ Yehowa yɛn Nyankopɔn no mpae ma yɛn.”+ 4 Saa bere no, na Yeremia di ɔman no mu akɔneaba,+ efisɛ na wɔmfaa no ntoo afiase. 5 Na Farao asraafodɔm fi Egypt+ bae, na Kaldeafo a wɔabetwa Yerusalem ho ahyia no tee. Enti wɔtwee wɔn ho fii Yerusalem kɔe.+ 6 Ɛnna Yehowa asɛm baa odiyifo Yeremia nkyɛn sɛ: 7 “Nea Yehowa, Israel Nyankopɔn no aka ni, ‘Monkɔka nkyerɛ Yuda hene a ɔsomaa mo bebisaa me hɔ ade no+ sɛ: “Hwɛ! Farao asraafodɔm a wɔafi adi reba mo nkyɛn abɛboa mo no bɛsan akɔ wɔn asase so wɔ Egypt.+ 8 Kaldeafo no bɛsan aba na wɔne nkurow yi abɛko afa na wɔde ogya ahyew.”+ 9 Nea Yehowa aka ni: “Monnnaadaa mo kra+ na monnka sɛ, ‘Kaldeafo no befi yɛn so akɔ,’ efisɛ wɔrenkɔ. 10 Sɛ mukunkum Kaldeafo asraafodɔm a wɔne mo reko+ no nyinaa ma ɛka wɔn mu apirafo+ mpo a, wɔbɛsɔre afi wɔn ntamadan mu mmiako mmiako na wɔde ogya abɛhyew kurow yi.”’” 11 Na bere a Farao+ asraafodɔm nti Kaldeafo asraafodɔm twee wɔn ho fii Yerusalem kɔe no,+ 12 Yeremia siim sɛ ɔrefi Yerusalem akɔ Benyamin+ asase so na wakogye ne kyɛfa wɔ ne nkurɔfo mu. 13 Na bere a oduu Benyamin Pon+ no ano no, ɔkɔtoo ɔpanyin a ɔhwɛ hɔ a wɔfrɛ no Yiria, Hanania ba Selemia ba no wɔ hɔ. Ɛhɔ ara na osoo odiyifo Yeremia mu sɛ: “Kaldeafo afã na woredan akɔ!” 14 Na Yeremia kae sɛ: “Ɛnyɛ nokware!+ Mennan nkɔɔ Kaldeafo afã.” Nanso wantie. Enti Yiria soo Yeremia mu de no kɔmaa mpanyimfo no. 15 Na mpanyimfo+ no bo fuw Yeremia,+ na wɔhwee no+ de no too afiase+ wɔ ɔkyerɛwfo Yehonatan fie,+ efisɛ ɛhɔ na na wɔde ayɛ afiase.+ 16 Bere a Yeremia kɔɔ abura+ dan no ne ntokuru no mu no, Yeremia tenaa hɔ nna pii. 17 Na Ɔhene Sedekia soma kɔfaa no bae, na ɔhene bisabisaa no nsɛm wɔ ɔhene fie ahintawee mu.+ Na obisaa no sɛ: “Asɛm bi a efi Yehowa nkyɛn wɔ hɔ anaa?” Ɛnna Yeremia kae sɛ: “Yiw, asɛm wɔ hɔ!” Na ɔtoaa so sɛ: “Wɔde wo bɛhyɛ Babilon hene nsa!”+ 18 Afei Yeremia bisaa Ɔhene Sedekia sɛ: “Bɔne bɛn koraa na mayɛ wo ne wo nkoa ne ɔman yi+ a enti mode me ato afiase yi? 19 Ɛhe na mo adiyifo a wɔhyɛɛ mo nkɔm sɛ, ‘Babilon hene remma mo ne asase yi so’+ no wɔ? 20 Enti afei me wura ɔhene, mesrɛ wo tie. Ma m’adesrɛ+ nnu w’anim, na nsan mfa me nkɔ ɔkyerɛwfo Yehonatan+ fie hɔ na manwu wɔ hɔ.”+ 21 Enti Ɔhene Sedekia hyɛe ma wɔde Yeremia too afiase wɔ Awɛmfo Aban+ mu. Na wɔmaa no paanoo a efi paanootofo borɔn+ so daa kosii sɛ kurow no mu paanoo nyinaa sae.+ Na Yeremia kɔɔ so tenaa Awɛmfo Aban+ mu hɔ.


Abɔfo Bɔne Wɔ Hɔ Anaa?\nAane, abɔfo bɔne wɔ hɔ. Ɛhe na wofi bae? Kae sɛ Onyankopɔn bɔɔ abɔfo no, ɔmaa wɔn kwan sɛ wɔmpaw nea wɔpɛ. Bere a Onyankopɔn bɔɔ nnipa baanu a wodi kan, Adam ne Hawa no, ankyɛ na ɔbɔfo bi a ɔyɛ pɛ de hokwan a ɔwɔ sɛ ɔpaw nea ɔpɛ no yɛɛ bɔne. Ɔmaa atuatew fii ase wɔ asase so. Ɔdaadaa Adam ne Hawa ma wɔyɛɛ Onyankopɔn so asoɔden. (Genesis 3:1-7; Adiyisɛm 12:9) Bible ammɔ saa ɔbɔfo yi din, na ankyerɛ dibea a na ɔwɔ wɔ soro ansa na ɔreyɛ asoɔden no. Nanso n’asoɔden no akyi no, Bible frɛɛ no Satan a ɛkyerɛ “Ɔsɔretiafo,” ne Ɔbonsam a ɛkyerɛ “Otwirifo” anaa ɔnototofo.—Mateo 4:8-11.\nAwerɛhosɛm ne sɛ, asoɔden no to antwa wɔ hɔ ara. Noa bere so no, abɔfo bi a na wɔka Onyankopɔn abusua a ɛwɔ soro ho ‘gyaw wɔn ankasa tenabea a ɛsɛ’ no hɔ baa asase so. Bible ankyerɛ wɔn dodow. Wɔbae no, wɔbɛdan wɔn ho nnipa, na wodii nsɛmmɔne buu brabɔne. Nea Onyankopɔn ammɔ wɔn sɛ wɔnyɛ no, ɛno na wɔbɛyɛe.—Yuda 6; Genesis 6:1-4; 1 Petro 3:19, 20.\nDɛn na ɛtoo saa abɔfo bɔne yi? Bere a Onyankopɔn de nsuyiri sɛe asase no, wɔsan danee honhom kɔɔ soro. Nanso Onyankopɔn amma saa abɔfo animguasefo yi kwan ma wɔansan ankɔ “baabi a na wɔte mfiase no.” Mmom no, ɔbrɛɛ wɔn ase kaa wɔn hyɛɛ “sum kabii bun mu.” Tebea a wɔwom no, Bible frɛ no Tartarus. (Yuda 6; 2 Petro 2:4) Saa abɔfo bɔne anaa adaemone yi de wɔn ho ahyɛ Satan Ɔbonsam ase. Ɔno na ɔyɛ “adaemone panyin” a ‘ɔkɔ so ara dan ne ho hann bɔfo.’—Mateo 12:24; 2 Korintofo 11:14.\nBible kyerɛkyerɛ sɛ Onyankopɔn de ne soro aban a yɛfrɛ no Mesia Ahenni no sii hɔ afe 1914. * Wei akyi no, wɔtoo Satan ne n’adaemone no fii soro guu asase yi so, na wontumi nkɔ soro bio. Sɛnea nsɛmmɔnedi ne brabɔne abu so wɔ asase so no, ɛyɛ adanse a ɛkyerɛ sɛ abɔfo bɔne no wɔ asase yi so na wɔn bo afuw denneennen.—Adiyisɛm 12:9-12.\nNanso, sɛnea nsɛmmɔnedi ne awudisɛm abu so no, edi adanse sɛ wɔn nneyɛe bɔne no nyinaa bɛba awiei nnansa yi ara. Ɛrenkyɛ, wɔbɛsɛe saa abɔfo bɔne atirimɔdenfo yi. Onyankopɔn Ahenni bedi paradise asase so mfe 1,000. Ɛno akyi no abɔfo bɔne no benya hokwan asɔ nnipa ahwɛ bere tiaa bi. Afei wɔbɛsɛe wɔn korakora.—Mateo 25:41; Adiyisɛm 20:1-3, 7-10.\n^ nky. 6 Wopɛ Onyankopɔn Ahenni ho nsɛm pii a, hwɛ Dɛn na Yebetumi Asua Afi Bible Mu? nhoma no ti 8. Yehowa Adansefo na wɔyɛe. Ɛsan wɔ Intanɛt so wɔ www.jw.org/tw.


Sɛnea Wobɛko Atia Atipɛnfo Nhyɛso | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\nSɛnea Wobɛko Atia Atipɛnfo Nhyɛso\n“Mewɔ mfinimfini sukuu no na mmofra pii mpɛ m’asɛm, na midii ho yaw. Enti bere a mifii ntoaso sukuu ase no, mesesaa me su ne m’ahosiesie—a na ɛnyɛ nea ɛfata. Ná mepɛ sɛ minya nnamfo, enti migyaa me ho mu maa m’atipɛnfo, sɛnea ɛbɛyɛ a me sukuufo bɛpɛ m’asɛm.”—Jennifer, 16. *\nWorehyia atipɛnfo nhyɛso? Sɛ saa a, saa asɛm yi bɛboa wo ma woadi so.\nSɛ wugyaa wo ho mu ma atipɛnfo nhyɛso a, wodan bɛyɛ sɛ robɔt a entumi nnwen efisɛ woma afoforo kyerɛ wo nea ɛsɛ sɛ woyɛ. Dɛn nti na ɛsɛ sɛ woma wonya wo so tumi saa?—Romafo 6:16.\nAtipɛnfo nhyɛso betumi ama nnipa pa ayɛ nneɛma bɔne.\n“Fekubɔne sɛe ɔbra pa.”—1 Korintofo 15:33.\n“Ayɛ te sɛ yenim sɛ biribi pɔtee bi nnye, nanso sɛ yehyia saa tebea no a, yɛyɛ nea nkurɔfo ani begye ho mmom!”—Dana.\nNhyɛso no bi betumi afi yɛn ankasa hɔ.\n“Bere a mepɛ sɛ meyɛ nea ɛteɛ no, bɔne na ɛwɔ me ho.”—Romafo 7:21.\n“Nneɛma a mete nka sɛ ɛhyɛ me so no fi m’ankasa; nokwarem no, ɛyɛ me na mepɛ sɛ meyɛ nneɛma a m’atipɛnfo ka ho asɛm ma ɛyɛ te sɛ nea ɛyɛ anigye no.”—Diana.\nSɛ woamma afoforo anhyɛ wo so a, ebetumi ama w’ani agye.\n“Munkura ahonim pa mu.”—1 Petro 3:16.\n“Bere bi na ɛyɛ den ma me sɛ megyina atipɛnfo nhyɛso ano, nanso seesei memmɔ hu sɛ mɛkyerɛ m’adwene na makura me gyinaesi mu pintinn. Biribiara nni hɔ a ɛsen sɛ wode ahonim pa bɛkɔ kɛtɛ so.”—Carla.\nSɛ atipɛnfo rehyɛ wo so sɛ yɛ bɔne bi a, sɔ nea edidi so yi hwɛ:\nSusuw nea ebetumi afi mu aba no ho. Bisa wo ho sɛ, ‘Sɛ mekɔyɛ nea wose menyɛ no na sɛ wɔkyere me ɛ? Adwene bɛn na m’awofo benya wɔ me ho? Ɛbɛma mabu me ho dɛn?’—Bible nnyinasosɛm: Galatifo 6:7.\n“M’awofo bisa me nsɛm bi te sɛ, ‘Sɛ wugyaa wo ho mu ma wɔn a, dɛn na ebetumi ato wo?’ Wɔboa me ma mihu sɛnea atipɛnfo nhyɛso betumi de me asi bɔne kwan so.”—Olivia.\nSi w’adwene pi. Bisa wo ho sɛ, ‘Dɛn nti na migye di sɛ meyɛ eyi a, ebetumi apira me anaa afoforo?’—Bible nnyinasosɛm: Hebrifo 5:14.\n“Meyɛ abofra no, sɛ obi bisa me asɛm bi a, na mibua sɛ dabi anaa mema mmuae tiawa, nanso seesei mitumi kyerɛkyerɛ nea enti a mɛyɛ biribi anaa merenyɛ no mu yiye. Mema me yiw yɛ yiw, na me dabi nso yɛ dabi. Memma obi nyi nsɛm ano mma me—me ara mibua m’asɛm.”—Anita.\nSusuw onipa ko a woyɛ ho. Bisa wo ho sɛ, ‘Onipa bɛn na mepɛ sɛ meyɛ?’ Afei susuw nhyɛso no ho na bisa wo ho sɛ, ‘Dɛn na anka saa onipa no bɛyɛ wɔ tebea yi ho?’—Bible nnyinasosɛm: 2 Korintofo 13:5.\n“M’ani gye sɛnea mete no ho, enti memma sɛnea afoforo bu me no nhaw me. Ɛno da nkyɛn a, nnipa pii ani gye sɛnea mete no ho.”—Alicia.\nSusuw daakye ho. Sɛ wowɔ sukuu mu seesei a, hu sɛ mfe kakra—anaa asram kakra—akyi no, worenhyia nnipa a worebɔ mmɔden sɛ wobɛsɔ wɔn ani no wɔ baabiara.\n“Mehwɛɛ foto bi a me ne me sukuufo twae, na mankae wɔn a na mene wɔn wɔ sukuudan biako mu no binom din mpo. Nanso bere a na me ne wɔn wɔ sukuu mu no, na nea wɔbɛka no ho hia me sen me gyidi a na mekura mu. Nkwaseasɛm ara kwa!”—Dawn, seesei wadi mfe 22.\nSiesie wo ho. Bible ka sɛ: ‘Munhu sɛnea ɛsɛ sɛ mubua obiara.’—Kolosefo 4:6.\n“M’awofo boa me ne me nuabea ma yesusuw tebea a ebetumi asisi ho, na afei yɛyɛ ho ɔyɛkyerɛ sɛnea ɛbɛyɛ na sɛ yehyia tebea no ankasa a, yebehu nea yɛbɛyɛ.”—Christine. ▪\n^ nky. 4 Wɔasesa edin ahorow a ɛwɔ asɛm yi mu no bi.\n“Nea onipa gu no, ɛno ara na obetwa.”—Galatifo 6:7.\n‘Wɔn a wɔn ho akokwaw no tumi de wɔn adwene a wɔatete no no hu papa ne bɔne mu nsonsonoe.’—Hebrifo 5:14.\n“Monkɔ so mpɛɛpɛɛ mo mu nhwɛ.”—2 Korintofo 13:5.\n“Sɛ wubetumi agyina atipɛnfo nhyɛso ano a, ɔfã kɛse no ara gyina sɛnea wubu wo ho so. Sɛ wunim nea woreyɛ a, womfa nea afoforo susuw nhaw wo ho—atipɛnfo nhyɛso ho asɛm nhia wo.”\n“Sɛ wubu wo ho abomfiaa a, ɛma wobɔ mmɔden sɛ wone afoforo bɛbɔ na woate nka sɛ wo nso woyɛ obi. Nanso sɛ wowɔ ahotoso a, ɛyɛ mmerɛw sɛ wubehu sɛnea atipɛnfo nhyɛso te, na woapo.”\nNni Wo Nnamfo Akyi Nkɔyɛ Bɔne!


Mpan—Wim Akuafoɔ a Wɔte Kwae Mu\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nOKUAFOƆ biara nim sɛ, afuo bɛyɛ yiye a, gye sɛ ɔnya asase pa na ɔdua ne nneɛma sutɔbere. Nanso, anwonwasɛm ne sɛ, nneɛma a ɛyɛ yiye paa wɔ kwae mu no, wim akuafoɔ no dua no anadwo. Wim akuafoɔ a yɛreka wɔn ho asɛm yi, wɔne mpan; ebinom frɛ wɔn dankwansere. Wɔn aduan paa ne nnuaba. *\nSɛnea Wɔgu Aba\nMpan no pii wɔ hɔ a, wɔtu anadwo kyinkyin kwae mu hwehwɛ nnuaba a ɛyɛ dɛ ne nhwiren a nsuo wom paa. Sɛ mmoa yi nenam saa a, wɔdi nnuaba. Aba no nyam, enti sɛ wɔgya wɔn nan a, wɔpete aba no. Nea wɔyɛ ma kuadwuma no di mu ne sɛ, sɛ wɔkɔsi nhwiren so fefe mu nsuo a, nhyerɛnee no bi tetare wɔn nan ho, enti sɛ wɔde kɔsi nhwiren foforo so a, ɛma ɛso aba.\nMpan tumi twa kwantenten anadwo enti wɔtumi gu aba bebree. Bere a wɔregu aba no nyinaa na wɔregya wɔn nan ka ho; ne nyinaa yɛ asase no yiye ma aba no nyin. Ɛno nti, nnua a ɛwɔ kwae mu no, sɛ ɛbɛso o, sɛ foforo bɛfifi o, ɛyɛ mpan yi ara.\nMpan tumi wura baabiara, enti wɔnim akwan a wɔbɛfa so no yiye, na wɔn ani nso hu ade yiye paa. Esum mu mpo, wɔhu ade sen nnipa; wɔtumi hu sɛ kɔla wei ni, kɔla wei ni. Enti ɛnha wɔn koraa sɛ wɔbɛkyini anadwo ne awia nyinaa.\nWɔn Asetena Mu\nNÁ WONIM? Mpan a wɔdi nnuaba no, wɔnte sɛ mpan a aka no. Wɔn deɛ, ɛnyɛ dede a wɔte na wɔdi akyi kɔpɛ aduan. Wɔde wɔn ani ne wɔn hwene na ɛhwehwɛ. Wɔn ani apɔtwepɔtwee no, wɔde hu ade anadwo\nApan no bi wɔ hɔ a, ɔbea ne ɔbarima tumi nantew kɔpem sɛ baako bɛwu. Ebi nso wɔ hɔ a, bedeɛ no na ɛhwɛ ne ba de no di akɔneaba ma no nufu kɔsi sɛ ɔbɛnyini atew ne ho. Apan no bi nso wɔ hɔ a, sɛ ɔrewo a, ɛhia sɛ ne yɔnko ɔbea gye no awo.\nAwerɛhosɛm ne sɛ mpan a wɔdi nnuaba no, bebree ase reyɛ ahye. Dɛn na ama aba saa? Ne fã bi ne sɛ, nkurɔfo redɔ kwae a mmoa no te mu no. South Pacific nsase a nsuo atwa ho ahyia no sei, sɛ mpan ase hye a, ɛde asɛm bɛba paa; nnua bi wɔ hɔ a, ɛrenso da. Enti wim akuafoɔ yi, biribiara kyerɛ sɛ wɔyɛ adwuma paa; ɛnsɛ sɛ yɛtoto wɔn ase koraa.\n^ nky. 2 Mpan yi bi wɔ Afrika, Asia, Australia ne Pacific Nsupɔw no bi so.\nMOMMA YƐMMƆ KWAE HO BAN\nSɛ nufuten gu nhyerɛnee a, ɛdi bɛyɛ nnɔnhwerew 24 ansa na nhyerɛnee no asɛe. Mpan tumi hu, na wɔkɔ ho kɔfefe emu nsuo no. Nhyerɛnee a atetare wɔn nan ho no, wɔkɔpore gu nufuten nnua no bi so ma ɛso\nSɛ yɛdɔ kwae na sɛ nnua a yɛtwa gui no bi bɛsan afifi a, mpan ka ho bi paa. Wɔn na wɔgu aba ma nnua no bi san fifi. Nhoma bi ka sɛ: “Kwae ne nnua a atwa yɛn ho ahyia ka ho bi na nnipa nya ahotɔ wɔ wiase, na sɛ kwae ne nnua bɛnya ahoɔden a, ɛfiri mpan.”—Bats of the World, Gary L. Graham.


“Momma Boasetɔ Nwie N’adwuma”—Yakobo 1:4 | Adesua\n“Momma boasetɔ nwie n’adwuma na moayɛ pɛ adi mũ biribiara mu a hwee nhia mo.”—YAKOBO 1:4.\nNNWOM: 135, 139\nDɛn na ɛbɛboa wo ma woanya boasetɔ?\nNnipa bɛn na wɔyɛɛ boasetɔ ho nhwɛso pa?\n“Momma boasetɔ nwie n’adwuma.” Saa asɛm no kyerɛ sɛn?\n1, 2. (a) Boasetɔ a Gideon ne ne mmarima 300 no daa no adi no, dɛn na yebetumi asua afi mu? (Hwɛ mfonini a ɛwɔ adesua yi mfiase no.) (b) Yɛhwɛ asɛm a ɛwɔ Luka 21:19 a, adɛn nti na yebetumi aka sɛ yehia boasetɔ?\nTWA ho mfonini sɛ Israelfo ne wɔn atamfo reko. Ɔtemmufo Gideon di wɔn anim, na ɔko no mu ayɛ den. Anadwo mũ no nyinaa Gideon ne ne mmarima tiw Midianfo no ne wɔn aboafo no. Wotwaa kwan bɛyɛ kilomita 32 (akwansin 20)! Tie nea Bible ka sɛ esii: “Afei Gideon ne mmarima ahasa a wɔka ne ho no beduu Yordan ho na wotwae. Na wɔabrɛ.” Nanso na nkonimdi nnya mmae; na ɛsɛ sɛ wɔko di asraafo 15,000 so. Ná atamfo yi ateetee Israelfo mfe pii, enti na ɛsɛ sɛ Israelfo no kɔ so tiw wɔn. Ne saa nti, Gideon ne ne mmarima no tiw atamfo no kosii sɛ wodii wɔn so nkonim!—Atemmufo 7:22; 8:4, 10, 28.\n2 Yɛn nso yegyina akono, na ɔko no mu ayɛ den. Henanom na yɛne wɔn reko? Ɛyɛ Satan, wiase a yɛte mu yi, ne yɛn ankasa sintɔ. Yɛn mu binom fii ase ne saa atamfo yi koe nyɛ nnɛ. Yehowa aboa yɛn ma yɛadi nkonim pii. Nanso, yennya nnii nkonim nwiei. Ɛtɔ da a, na yɛreyɛ apa abaw mpo. Anaasɛ ebia yɛhwɛɛ kwan sɛ wiase bɔne yi bɛba awiei akyɛ. Yesu bɔɔ yɛn kɔkɔ sɛ yebehyia sɔhwɛ ne ɔsɔretia a emu yɛ den wɔ awiei bere yi mu. Nanso, ɔkae sɛ, sɛ yenya boasetɔ a yebedi nkonim. (Kenkan Luka 21:19.) Dɛn ne boasetɔ? Dɛn na ɛbɛboa yɛn ma yɛanya boasetɔ? Sɛn na wɔn a wonyaa boasetɔ no nhwɛso betumi aboa yɛn? Yɛbɛyɛ dɛn ‘ama boasetɔ awie n’adwuma’?—Yakobo 1:4.\nDƐN NE BOASETƆ?\n3. Dɛn ne boasetɔ?\n3 Sɛnea Bible kyerɛ no, sɛ yegyina ɔhaw anaa sɔhwɛ bi a emu yɛ den ano a, ɛno ara nkyerɛ sɛ yɛwɔ boasetɔ. Boasetɔ kyerɛ adwene a yenya wɔ sɔhwɛ ho ne sɛnea yɛte nka nso. Ɛboa ma yenya akokoduru, yedi nokware, na yenya abotare. Nhoma bi ka sɛ boasetɔ yɛ su a ɛma yenya anidaso a emu yɛ den, ɛmma yɛmpa abaw ntɛm wɔ sɔhwɛ mu. Sɛ sɔhwɛ no te sɛ dɛn koraa a, boasetɔ ma yegyina pintinn a yenhinhim. Ɛmma yɛmfa yɛn adwene nkɔ ɔhaw ne amanehunu a yɛrefa mu no so, na mmom yɛde yɛn adwene si botae no so.\n4. Adɛn nti na yebetumi aka sɛ ɔdɔ na ɛkanyan yɛn ma yɛda boasetɔ adi?\n4 Ɔdɔ na ɛkanyan yɛn ma yenya boasetɔ. (Kenkan 1 Korintofo 13:4, 7.) Wɔ nneɛma bɛn mu? Ɔdɔ a yɛwɔ ma Yehowa nti, ɔhaw biara a ɔma ho kwan no, yetumi gyina ano. (Luka 22:41, 42) Ɔdɔ nti yenya yɛn nuanom sintɔ ho koma. (1 Petro 4:8) Sɛ yɛdɔ yɛn kunu anaa yɛn yere a, ‘ahohiahia’ a awarefo a wɔwɔ anigye mpo fa mu no, yebegyina ano. Wei bɛma yɛn aware asɔ.—1 Korintofo 7:28.\n5. Adɛn nti na Yehowa na ɔfata paa sɛ ɔboa yɛn ma yenya boasetɔ?\n5 Ma Yehowa nhyɛ wo den. Yehowa yɛ “Onyankopɔn a ɔma boasetɔ ne awerɛkyekye.” (Romafo 15:5) Ɔno nkutoo na onim yɛn tebea, nea yɛrefa mu, ne yɛn asetena mu nsɛm nyinaa. Ɔno na onim ade pɔtee a ebetumi aboa yɛn ma yɛanya boasetɔ. Bible ka sɛ: “Ɔbɛyɛ wɔn a wosuro no apɛde ama wɔn, na obetie wɔn sufrɛ na wagye wɔn.” (Dwom 145:19) Sɛ yɛbɔ mpae sɛ Onyankopɔn nhyɛ yɛn den mma yennya boasetɔ a, yɛbɛyɛ dɛn ahu sɛ watie?\nYehowa nkutoo na onim yɛn tebea, na ɔno na onim ade pɔtee a ebetumi aboa yɛn ma yɛanya boasetɔ\n6. Sɛnea Bible hyɛ yɛn bɔ no, sɛn na Yehowa ma ‘kwan bɛda’ sɔhwɛ a yehyia ho?\n6 Sɛ yɛsrɛ Yehowa sɛ ɔmmoa yɛn mma yennyina sɔhwɛ ano a, ɔhyɛ yɛn bɔ sɛ ‘ɔbɛma kwan abɛda ho.’ (Kenkan 1 Korintofo 10:13.) Ɔyɛ no sɛn? Ɛtɔ da a, oyi sɔhwɛ no fi hɔ. Nanso mpɛn pii no, ɔhyɛ yɛn den ma yenya ‘boasetɔ kosi ase na yɛde anigye nya abodwokyɛre.’ (Kolosefo 1:11) Yehowa nim sɛnea yɛte paa; adwenem, ne biribiara mu. Enti biribiara a ɛbɛma ayɛ den sɛ yebedi nokware akosi ase no, ɔremma kwan mma ɛmma yɛn so.\n7. Sɛ yebenya boasetɔ a, adɛn nti na yehia honhom fam aduan? Fa mfatoho kyerɛkyerɛ mu.\n7 Didi yiye honhom fam fa hyɛ wo gyidi den. Adɛn nti na honhom fam aduan ho hia? Mfatoho bi ni. Bepɔw Everest ne bepɔw a ɛware paa wɔ wiase. Sɛ obi betumi aforo a, anyɛ hwee koraa no, ɛsɛ sɛ da biara odi aduan a nnipa baasa anaa baanan bedi no da koro. Saa pɛpɛɛpɛ na ɛsɛ sɛ yedidi yiye wɔ honhom fam na ama yɛatumi agyinam akosi awiei. Ɛsɛ sɛ yɛyere yɛn ho sua ade na yemia yɛn ani kɔ asafo nhyiam. Wei bɛma yɛn gyidi ayɛ den.—Yohane 6:27.\n8, 9. (a) Sɛnea Hiob 2:4, 5 kyerɛ no, sɛ yehyia sɔhwɛ a, na dɛn ho asɛm na asɔre? (b) Sɛ wuhyia sɔhwɛ a, dɛn na wubetumi de w’adwene abu?\n8 Mma wo werɛ mmfi sɛ wubedi Yehowa nokware. Sɔhwɛ ma yehu amane, nanso ɛnyɛ amanehunu nko ara na ɛde ba. Ɛsɔ yɛn mũdi mu a yebekura ama Onyankopɔn nso hwɛ. Sɛ yehyia sɔhwɛ a, nea yɛbɛyɛ na ɛbɛkyerɛ sɛ yegye tom sɛ Yehowa ne amansan hene. Adɛn nti na yɛreka saa? Onyankopɔn tamfo Satan a ɔsɔre tia Yehowa tumidi no kasa tiaa no. Satan kyerɛe sɛ, sɛ nneɛma kɔ yiye ma nnipa a, ɛnna wɔsom Onyankopɔn. Satan kae sɛ: “Nea onipa wɔ nyinaa ɔde bɛma de agye ne kra.” Afei Satan kaa Hiob ho asɛm sɛ: “Sɛ wopɛ a, fa wo nsa ka ne dompe ne ne honam, na hwɛ sɛ ɔrennyina w’anim nnome wo anaa.” (Hiob 2:4, 5) Efi bere a Satan kaa saa asɛm no, wasesa anaa? Dabi, ɔnsesae! Ɛno akyi mfe pii no, wɔtow Satan fii soro baa asase so. Saa bere no nyinaa na ɔda so ara retoto Onyankopɔn asomfo anokwafo ano. (Adiyisɛm 12:10) Yɛrekasa yi, Satan da so ara kyerɛ sɛ, sɛ nneɛma kɔ yiye ma nnipa a, ɛnna wɔsom Onyankopɔn. Ne yam a, anka yɛaka akyerɛ Onyankopɔn sɛ yɛmpɛ sɛ odi yɛn so, na yɛrensom no bio.\n9 Sɛ wuhyia sɔhwɛ na worehu amane a, kae sɛ biribi rekɔ so a wuntumi mfa w’ani nhu. Satan ne n’adaemone gyina ɔfã baako. Wɔrehwɛ nea wobɛyɛ, na wɔn adwene yɛ wɔn sɛ wuntumi mfa kɔtɔ nyɛ nkwan anaa w’abam bebu. Nanso kae sɛ, Yehowa, yɛn hene Yesu Kristo, wɔn a wɔasra wɔn a wɔasɔre afi awufo mu, ne abɔfo mpempem pii nso gyina ɔfã foforo. Wɔn nso hu ɔhaw a worefa mu, nanso wɔrebɔ gye wo so! Wɔn ani gye sɛ wohu sɛ woremia w’ani afa sɔhwɛ no mu, na woredi Yehowa nokware. Afei wote sɛ Yehowa reka kyerɛ wo sɛ: “Me ba, yɛ onyansafo, na ma me koma ntɔ me yam, na manya asɛm abua nea otwa me mpoa.”—Mmebusɛm 27:11.\nYesu hui sɛ boasetɔ so wɔ akatua, enti ɔde n’adwene sii so\n10. Yesu de n’adwene sii akatua no so na onyaa boasetɔ. Yɛbɛyɛ dɛn asuasua no?\n10 Fa w’adwene si akatua no so. Fa no sɛ woretu kwan, na wobɛkɔ akɔfa kwaebirentuw bi mu. Baabi a wobɛhwɛ biara yɛ sum kabii. Nanso wunim sɛ, wupue fi kwae no mu a, wobɛsan ahu hann. Saa ara na nnipa asetena te. Ɛtɔ mmere bi a wobɛfa ɔhaw mu, na w’adwene betumi atu afra. Ɛbɛyɛ sɛ Yesu mpo tee nka saa. Bere a n’atamfo rebɔ no asɛndua mu no, ɔtee yaw kɛse, na woguu n’anim ase. Ɛbɛyɛ sɛ wei ne amanehunu a ɛsen biara a ɔfaa mu wɔ n’asetena mu! Dɛn na ɛboaa no ma otumi gyinaa mu? Bible ka sɛ ɔhwɛɛ “anigye a na ɛda n’anim.” (Hebrifo 12:2, 3) Yesu hui sɛ boasetɔ so wɔ akatua, enti ɔde n’adwene sii so. Nea ɛsen ne nyinaa no, ohui sɛ sɛ onya boasetɔ a, ɔbɛboa ma Onyankopɔn din ho ate na wakyerɛ sɛ Onyankopɔn tumidi na ɛyɛ papa. Ná onim sɛ ɛrenkyɛ sɔhwɛ no bɛba awiei, na akatua a obenya wɔ soro no de, ɛremfi ne nsa da. Ebia sɔhwɛ a worehyia nnɛ no betumi ama w’adwene atu afra na woadi yaw, nanso kae sɛ ɛrenkyɛ, ne nyinaa to betwa.\n“WƆN A WƆAGYINA MU”\n11. Adɛn nti na ɛsɛ sɛ yesusuw “wɔn a wɔagyina mu no” asetenam nsɛm ho?\n11 Sɛ worefa sɔhwɛ mu a, nnya adwene sɛ wo nko ara na asɛm a ɛte saa ato wo. Satan de sɔhwɛ pii ba Kristofo so. Nea ɛbɛyɛ na Kristofo atumi agyina mu no, ɔsomafo Petro kaa asɛm bi a ɛbɛhyɛ wɔn nkuran. Ɔkyerɛwee sɛ: “Momfa gyidi nnyina hɔ pintinn ne no nni asi, bere a munim sɛ amanehunu koro no ara na wɔde ba mo nuanom a wɔwɔ wiase nyinaa so no.” (1 Petro 5:9) “Wɔn a wɔagyina mu no” asetenam nsɛm betumi aboa ma yɛahu sɛnea yebedi nokware wɔ sɔhwɛ mu. Afei nso, ɛbɛma yɛanya awerɛhyem sɛ yebetumi adi nkonim, na ama yɛakae sɛ, sɛ yedi nokware a, Yehowa behyira yɛn. (Yakobo 5:11) Momma yensusuw wɔn mu kakra ho nhwɛ. —Hwɛ awiei asɛm no.\n12. Kerubim a Yehowa de wɔn kɔwɛn Eden no, dɛn na yebetumi asua afi nea wɔyɛe no mu?\n12 Kerubim yɛ abɔfo a wɔwɔ dibea kɛse. Adam ne Hawa yɛɛ bɔne akyi no, Yehowa maa kerubim no bi adwuma foforo wɔ asase so. Ná ɛyɛ soronko koraa wɔ adwuma a na wɔyɛ wɔ soro no ho. Nea wɔyɛe no betumi ama yɛanya boasetɔ bere a wɔde adwuma bi a ɛyɛ den ahyɛ yɛn nsa no. Bible ka sɛ, Yehowa de “kerubim ne ogya nkrante a ɛretwa ne ho kɔwɛn ɔkwan a ɛkɔ nkwa dua no ho no ano wɔ Eden turo no apuei fam.”  (Hwɛ awiei asɛm no.) (Genesis 3:24) Bible nka sɛ kerubim no nwiinwii anaa wɔtee nka sɛ adwuma foforo no mfata wɔn. Wɔanka sɛ wɔabrɛ anaa adwuma no afono wɔn. Mmom, wɔkɔɔ so yɛɛ adwuma no kosii sɛ wowiei. Ɛbɛyɛ sɛ wɔn adwuma no baa awiei bere a Nsuyiri no bae no. Wɔde bɛboro mfe 1,600 na ɛyɛɛ adwuma no!\n13. Dɛn na ɛmaa Hiob tumi gyinaa sɔhwɛ a emu yɛ den ano?\n13 Ɔnokwafo Hiob. Ɛtɔ da a, yɛn adamfo anaa yɛn busuani bi bɛka asɛm bi ma ayɛ yɛn yaw. Anaa ebetumi aba sɛ woyare paa anaa wo yɔnko berɛbo bi wuo nti woredi awerɛhow. Nanso, nea ɛbɛto wo biara no, Hiob asɛm no betumi akyekye wo werɛ. (Hiob 1:18, 19; 2:7, 9; 19:1-3) Ná Hiob nnim nea enti a prɛko pɛ ɔhaw bebrebe yi abɛsoɛ no, nanso wampa abaw. Ɛyɛɛ dɛn na otumi gyinaa mu? Nea edi kan, na ɔdɔ Yehowa, na na ɔmpɛ sɛ ɔbɛyɛ biribi ma Yehowa adi yaw. (Hiob 1:1) Papa mu oo, bɔne mu oo, na Hiob pɛ sɛ ɔyɛ nea ɛsɔ Onyankopɔn ani. Afei nso, Yehowa kaa nneɛma akɛseakɛse a wayɛ ho asɛm kyerɛɛ Hiob, na ɛboaa no ma ohui sɛ Onyankopɔn wɔ tumi. Wei maa Hiob nyaa awerɛhyem paa sɛ Yehowa bɛma sɔhwɛ a ɔrehyia no aba awiei wɔ bere a ɛsɛ mu. (Hiob 42:1, 2) Na saa pɛpɛɛpɛ na ɛbae. Bible ka sɛ: ‘Yehowa maa Hiob amanehunu no baa awiei, na Yehowa de nea ɛyɛ Hiob de nyinaa bɔɔ ho abien maa no.’ Na Hiob ‘dii nna mee.’—Hiob 42:10, 17.\n14. Sɛnea 2 Korintofo 1:6 kyerɛ no, ɔkwan bɛn so na Paulo boasetɔ no boaa afoforo?\n14 Ɔsomafo Paulo. Ɛyɛ a nkurɔfo sɔre tia wo denneennen anaa wɔtaa wo? Woyɛ asafo mu panyin anaa ɔmansin sohwɛfo? Dwumadi pii a egu wo so nti wote nka sɛ wutwa wo ho a entwa? Sɛ saa a, ɛnde hwɛ Paulo sua no. Nkurɔfo yɛɛ Paulo ayayade, na daa na asafo ahorow no ho asɛm haw no. (2 Korintofo 11:23-29) Ne nyinaa mu no, Paulo ampa abaw, na nea ɔfaa mu no hyɛɛ afoforo gyidi den. (Kenkan 2 Korintofo 1:6.) Sɛ woda boasetɔ adi a, ɛbɛboa afoforo na sɛ wɔn nso hyia sɔhwɛ a, wɔatumi agyina mu.\nWOBƐMA BOASETƆ ‘AWIE N’ADWUMA’ WƆ WO MU?\n15, 16. (a) ‘Adwuma’ bɛn na ɛsɛ sɛ boasetɔ wie? (b) Ma nhwɛso fa kyerɛ sɛnea ‘boasetɔ wie n’adwuma.’\n15 Onyankopɔn maa osuani Yakobo kyerɛwee sɛ: “Momma boasetɔ nwie n’adwuma na moayɛ pɛ adi mũ biribiara mu a hwee nhia mo.” (Yakobo 1:4) Ɛbɛyɛ dɛn na boasetɔ awie “n’adwuma” wɔ yɛn mu? Sɛ yɛkɔ sɔhwɛ mu a, yebehu sɛ ɛsɛ sɛ yenya abotare, yɛkyerɛ nneɛma ho anisɔ, na yɛda ɔdɔ adi kɛse. Yɛrefa sɔhwɛ mu nyinaa na yɛreda saa su ahorow yi adi kɛse. Sɛ yɛyɛ saa a, Kristofo su a yɛwɔ no betu mpɔn.\nSɛ yegyina sɔhwɛ mu a, Kristofo su a yɛwɔ no betu mpɔn (Hwɛ nkyekyɛm 15, 16)\n16 Boasetɔ boa yɛn ma yɛyɛ Kristofo a yedi mũ. Enti sɛ yehyia sɔhwɛ bi a, yɛremmu Yehowa mmara so sɛnea ɛbɛyɛ a sɔhwɛ no to betwa. Nhwɛso bi ni. Sɛ ɔbrasɛe ho adwene regyigye wo a, mfa wo ho nkɔhyɛ mu! Bɔ Yehowa mpae na ka kyerɛ no sɛ ɔmmoa wo mma wunyi w’adwene mfi so. Wo busuani bi resɔre tia wo? Mpa abaw! Si wo bo sɛ wobɛkɔ so asom Yehowa. Woyɛ saa a, Yehowa mu ahotoso a wowɔ no mu bɛyɛ den. Kae sɛ, sɛ Onyankopɔn begye yɛn atom a, gye sɛ yenya boasetɔ.—Romafo 5:3-5; Yakobo 1:12.\n17, 18. (a) Ɛsɛ sɛ yegyina mu kodu awiei. Fa mfatoho kyerɛkyerɛ mu. (b) Bere a awiei no rebobɔ ba no, ahotoso bɛn na ɛsɛ sɛ yenya?\n17 Ɛsɛ sɛ yegyina mu kodu awiei, na ɛnsɛ sɛ yɛde kɔsõ kwan mu. Yɛmfa ɛhyɛn bi a ɛremem nyɛ nhwɛso. Sɛ hyɛn no mufo benya wɔn ti adidi mu a, ɛsɛ sɛ woguare kɔ mpoano anaa asuogya. Sɛ obi fi ase guare na ɔma n’abam bu a, nsu no bɛfa no. Saa ara na sɛ obi guare na aka kakra ma wadu mpoano anaa asuogya na ɔpa abaw a, nsu no bɛfa no. Enti sɛ yɛpɛ sɛ yɛkɔ wiase foforo no mu a, ehia sɛ yɛkɔ so gyina mu. Momma yensuasua ɔsomafo Paulo. Ɔkae sɛ: “Yɛmpa abaw.”—2 Korintofo 4:1, 16.\n18 Yegye di paa sɛ, Yehowa bɛboa yɛn ma yɛagyina mu akodu awiei sɛnea ɔboaa Paulo no. Paulo kyerɛwee sɛ: “Yɛnam nea ɔdɔɔ yɛn no so di nkonim korakora. Na migye di yiye sɛ owu anaa nkwa anaa abɔfo anaa nniso anaa nneɛma a ɛwɔ hɔ anaa nneɛma a ɛrebɛba anaa tumi anaa nea ɛwɔ soro anaa nea ɛwɔ fam anaa abɔde foforo biara rentumi ntew yɛn mfi Onyankopɔn dɔ a ɛwɔ yɛn Awurade Kristo Yesu mu no ho.” (Romafo 8:37-39) Asɛm no ne sɛ, ɛwom ara a yɛbɛbrɛ. Nanso, momma yensuasua Gideon ne ne mmarima no. Wɔbrɛe, nanso wɔampa abaw. Bible ka sɛ: “Wɔkɔɔ so ara tiw wɔn”!—Atemmufo 8:4.\n^  (nkyekyɛm 11) Sɛ wokenkan hu sɛnea Onyankopɔn nkurɔfo a ɛwɔ hɔ nnɛ nso agyina sɔhwɛ mu a, ɛbɛhyɛ wo den. Yɛn nuanom a wɔwɔ Ethiopia, Malawi, ne Russia ho nsɛm wɔ Yearbook a edidi so yi mu: 1992, 1999, ne 2008. Sɛ wokenkan a, ɛbɛhyɛ wo nso wo gyidi den.\n^  (nkyekyɛm 12) Bible nkyerɛ kerubim dodow a wɔde adwuma yi hyɛɛ wɔn nsa.


Obi wu na wɔanhu nea okum no a, nea wɔbɛyɛ (1-9)\nAkwankyerɛ a ɛfa mfenaa aware ho (10-14)\nAbakan kyɛfa (15-17)\nƆba a ɔyɛ otuatewfo (18-21)\nWɔsɛn obi wɔ dua so a, nnome wɔ no so (22, 23)\n21 “Sɛ wokɔtena asaase a Yehowa wo Nyankopɔn de rema wo no so na sɛ wokɔto sɛ wɔakum obi ato wuram, na obiara nnim nea okum no a, 2 wo kurom mpanyimfo ne atemmufo+ nkosusuw mfi faako a nea wawu no da no nkɔ nkurow a ɛbemmɛn hɔ no. 3 Mpanyimfo a wɔwɔ kurow a ɛbɛn nea wawu no paa mfa nantwi ba a ɔnyɛɛ adwuma da na wɔmfaa kɔndua ntoo no so da mmra. 4 Kurow no mu mpanyimfo no mfa nantwi ba no nkɔ subon a nsu resen wom mu, baabi a wɔnnɔw da na wonnuaa hwee wɔ hɔ da. Afei wommu nantwi ba no kɔn mu wɔ subon no mu.+ 5 “Lewifo a wɔyɛ asɔfo no mmra hɔ efisɛ wɔn na Yehowa wo Nyankopɔn ayi wɔn sɛ wɔnsom+ no na wɔmfa Yehowa din nhyira nkurɔfo.+ Sɛ obi tow hyɛ ne yɔnko so anaa awudisɛm bi sɔre a, wɔn anom asɛm so na wobegyina abua asɛm no.+ 6 Afei mpanyimfo a wɔwɔ kurow a ɛbɛn nea wawu no mu nyinaa mmra, na wɔnhohoro wɔn nsa+ ngu nantwi ba a wɔabu ne kɔn mu wɔ subon no mu no so, 7 na wɔnka sɛ, ‘Ɛnyɛ yɛn nsa na ehwiee mogya yi gui, na yɛamfa yɛn ani nso anhu sɛ obi reyɛ saa. 8 O Yehowa, mmu wo man Israel a woagye wɔn+ no fɔ wɔ asɛm yi mu, na mma mogya a edi bem ho asodi nntena wo man Israel mu.’+ Wɔyɛ saa a, ɛnde wɔremfa mogya ho asodi nto wɔn so. 9 Ɛno bɛma woayɛ nea ɛsɔ Yehowa ani na woayi mogya a edi bem ho asodi afi wo mu. 10 “Sɛ wo ne w’atamfo kɔko na Yehowa wo Nyankopɔn ma wudi wɔn so nkonim na wode wɔn yɛ nkoa,+ 11 na wuhu ɔbea bi wɔ nkoa no mu a ne ho yɛ fɛ, na w’ani gye ne ho na wopɛ sɛ woware no a, 12 wubetumi de no akɔ wo fi. Afei ma onyi ne ti nwi, ommubu ne mmɔwerɛw,* 13 onyi n’ataade a ɔde baa nkoasom mu no, na ɔntena wo fi nsu ne papa ne ne maame bosome baako.+ Sɛ owie a, wo ne no nna; wobɛyɛ ne kunu na ɔno nso bɛyɛ wo yere. 14 Na sɛ w’ani nnye ne ho a, gyaa no ma ɔnkɔ+ baabiara a ɔpɛ.* Woabrɛ no ase, enti hwɛ na woantɔn no anaa woanyɛ no basabasa. 15 “Sɛ ɔbarima bi wɔ yerenom baanu na ɔdɔ baako sen baako,* na sɛ ɔne mmea baanu no nyinaa wo mmarima, na nea ɔnnɔ no kɛse no ba ne ɔpanyin a,+ 16 ɛnde da a ɔbɛkyɛ n’agyapade ama ne mma no, ɔrentumi nsian nea ɔnnɔ no kɛse no ba a ɔyɛ ɔpanyin no ho mfa abakan kyɛfa no mma nea ɔdɔ no no ba no. 17 Nea ɔnnɔ no kɛse no ba no, ɔno na ɛsɛ sɛ obu no sɛ abakan, na sɛ ɔkyɛ n’agyapade a, ɛsɛ sɛ ɔma no kyɛfa* abien. Efisɛ ɔno ne n’ahoɔden mfiase. Abakan dibea yɛ ne dea.+ 18 “Sɛ ɔbarima bi wɔ ɔba otuatewfo a n’aso yɛ den, na sɛ ontie ne papa ne ne maame asɛm,+ na wotu no fo na ontie a,+ 19 ɛnde ne papa ne ne maame mfa no mmra ne kurom mpanyimfo anim wɔ kurow no pon ano, 20 na wɔnka nkyerɛ ne kurom mpanyimfo sɛ, ‘Yɛn ba yi yɛ otuatewfo a n’aso yɛ den na ontie yɛn asɛm. Ɔyɛ odidifo*+ ne ɔsabofo.’+ 21 Afei ne kurom mmarima nyinaa nsiw no abo mma onwu. Monyɛ saa mfa nyi adebɔne no mfi mo mu na Israelfo nyinaa nte na wonsuro.+ 22 “Sɛ ɔbarima bi yɛ bɔne na ɔfata owu, na mukum+ no de no sɛn dua so a,+ 23 mommma n’amu nnsɛn dua no so mmma ade nnkye so.+ Monhwɛ nsie no da no ara efisɛ obiara a wɔasɛn no dua so no, Onyankopɔn nnome wɔ no so;+ mommma efĩ nnka asaase a Yehowa mo Nyankopɔn de ama mo sɛ agyapade no.+\n^ Anaa “ɔmmma ne mmɔwerɛw mmfuw.”\n^ Anaa “baabiara a ne kra pɛ.”\n^ Nt., “ɔdɔ baako tan baako.”\n^ Anaa “abupɛn.”\n^ Anaa “obi a odidi boro so.”


Yohane I 3 NA-TWI - Onyankopɔn mma - Monhwɛ ɔdɔ a Agya - Bible Gateway\nYohane I 2Yohane I 4\nYohane I 3 Nkwa Asem (NA-TWI)\n3 Monhwɛ ɔdɔ a Agya no dɔ yɛn. Ne dɔ a ɔdɔ yɛn no mu yɛ den ma wɔfrɛ yɛn Onyankopɔn mma. Na ɛyɛ nokware nso. Ɛno nti na wiase nnim yɛn no; ennim Onyankopɔn. 2 Me nuanom, mprempren yɛyɛ Onyankopɔn mma nanso nea daakye yɛbɛyɛ de, yennim. Nanso yenim sɛ Kristo ba a, yɛbɛyɛ te sɛ ɔno, efisɛ, yebehu no pefee. 3 Obiara a ɔwɔ saa anidaso yi wɔ Kristo mu no yɛ ne ho kronn sɛnea Kristo yɛ kronn no.


Bible Mu Nsɛm Yosef Sɔ Ne Nuanom Hwɛ - Yehowa Adansefo Intanɛt Dwumadibea\nYOSEF pɛe sɛ ohu sɛ ne nuanom mpanyimfo 10 no da so kura atirimɔden adwene. Enti ɔkae sɛ: ‘Moyɛ akwansrafo. Moaba sɛ mobɛhwɛ ɔkwan a mubetumi afa so abɛfa yɛn man yi.’\nWɔkae sɛ: ‘Dabi, ɛnte saa. Yɛn ho nyɛ hu. Yɛn nyinaa yɛ anuanom. Ná yɛyɛ 12. Nanso yɛn mu biako nni hɔ bio, na nea osua koraa no ne yɛn papa wɔ fie.’\nYosef yɛɛ sɛnea onnye wɔn nni. Ɔde wɔn nua a wɔfrɛ no Simeon no kɔtoo afiase, na ɔmaa wɔn a aka no de aduan san kɔɔ fie. Nanso ɔka kyerɛɛ wɔn sɛ: ‘Sɛ moresan aba a, momfa mo nua a osua koraa no mmra.’\nBere a wɔsan kɔɔ fie wɔ Kanaan no, anuanom no kaa nea esii nyinaa kyerɛɛ wɔn papa Yakob. Yakob werɛ howee. Osu kae sɛ: ‘Yosef nni hɔ bio, na Simeon nso kɔ. Meremma momfa me ba Benyamin a ɔyɛ kaakyire no nkɔ.’ Nanso bere a wɔn aduan no fii ase sɛ ɛresa no, na ɛsɛ sɛ Yakob ma wɔde Benyamin kɔ Misraim na wɔatumi anya aduan bio.\nYosef hui sɛ ne nuanom no reba. N’ani gyei sɛ ohuu ne nua kumaa Benyamin. Nanso na wɔn mu biara nnim sɛ saa nipa titiriw yi yɛ Yosef. Afei Yosef yɛɛ biribi de sɔɔ ne nuanom 10 no hwɛe.\nƆmaa ne nkoa no de aduan hyehyɛɛ wɔn nkotoku no amama. Nanso bere a wonnim no, ɔma wɔhyɛɛ da de ne dwetɛ kuruwa kɔhyɛɛ Benyamin kotoku mu. Bere a wɔn nyinaa siim na wɔkɔɔ kakraa no, Yosef somaa ne nkoa dii wɔn akyi. Wɔkɔtoo wɔn no, nkoa no kae sɛ: ‘Dɛn nti na moawia yɛn wura dwetɛ kuruwa no?’\nAnuanom no nyinaa kae sɛ: ‘Yenwiaa ne kuruwa. Sɛ muhu kuruwa no wɔ yɛn mu bi nneɛma mu a, munkum saa nipa no.’\nEnti nkoa no hwehwɛɛ wɔn nkotoku no nyinaa mu, na wohuu kuruwa no wɔ Benyamin kotoku no mu, sɛnea wuhu wɔ ha no. Nkoa no kae sɛ: ‘Mo nyinaa betumi akɔ, na Benyamin de, yɛne no bɛsan akɔ.’ Dɛn na n’agya mma 10 no bɛyɛ afei?\nWɔn nyinaa ne Benyamin san baa Yosef fi. Yosef ka kyerɛɛ ne nuanom no sɛ: ‘Mo nyinaa mubetumi akɔ fie, na Benyamin de, ɛsɛ sɛ ɔtra ha sɛ m’akoa.’\nAfei Yuda kasae, na ɔkae sɛ: ‘Sɛ mekɔ fie na abofra no nka ho a, me papa bewu efisɛ ɔpɛ n’asɛm yiye. Enti mesrɛ wo, ma mentra ha sɛ w’akoa, na ma abofra no nkɔ fie.’\nYosef hui sɛ ne nuanom no asakra. Wɔnyɛ atirimɔdenfo sɛ kan no. Ma yɛnhwɛ nea Yosef yɛe afei.\nAdɛn nti na Yosef kae sɛ ne nuanom yɛ akwansrafo?\nƐyɛɛ dɛn na Yakob maa ne kaakyire, Benyamin, kɔɔ Misraim?\nƐyɛɛ dɛn na Yosef dwetɛ kuruwa no kɔhyɛɛ Benyamin kotoku mu?\nDɛn na Yuda kae sɛ ɔbɛyɛ na ama Benyamin atumi akɔ fie?\nYɛyɛ dɛn hu sɛ na Yosef nuanom no asakra?\nKenkan Genesis 42:9-38.\nƆkwan bɛn so na asɛm a Yosef kae wɔ Genesis 42:18 no boa wɔn a dwumadi hyehyɛ wɔn nsa wɔ Yehowa asafo mu no nnɛ? (Neh. 5:15; 2 Kor. 7:1, 2)\nKenkan Genesis 43:1-34.\nƐwom sɛ Ruben ne abakan de, nanso yɛyɛ dɛn hu sɛ Yuda na ogyinaa ne nuanom ananmu kasae? (Gen. 43:3, 8, 9; 44:14, 18; 1 Be. 5:2)\nDɛn na Yosef yɛe a ɛdaa adi pefee sɛ na ɔresɔ ne nuanom no ahwɛ, na adɛn nti na ɔyɛɛ saa? (Gen. 43:33, 34)\nKenkan Genesis 44:1-34.\nEsiane sɛ na Yosef mpɛ sɛ oyi ne ho adi kyerɛ ne nuanom nti, eduu baabi no ɔyɛɛ n’ade dɛn? (Gen. 44:5, 15; Lev. 19:26)\nDɛn na Yosef nuanom no yɛe a ɛkyerɛe sɛ wɔn ani mmere no bio? (Gen. 44:13, 33, 34)